Nemecko je naklonené vstupu Chorvátska do Schengenu

Merkelová poukázala na úzku spoluprácu Berlína a Záhrebu.

BERLÍN. Nemecko je priaznivo naklonené prípadnému vstupu Chorvátska do Schengenskej zóny, naznačila v utorok v Berlíne chorvátskemu premiérovi Andrejovi Plenkovičovi nemecká spolková kancelárka Angela Merkelová. Podľa jej slov je toto želanie Chorvátska viac ako prirodzené a krajina na ceste k jeho naplneniu výrazne pokročila. Je potrebné vyčkať na posúdenie tejto otázky Európskou komisiou, avšak Berlín zaujíma v nej principiálne pozitívny postoj, vyplynulo z vyjadrenia šéfky nemeckej vlády. Merkelová v tejto súvislosti vyzdvihla úlohu Chorvátska v európskej migračnej politike. Za dôkaz pokroku, ktorý krajina v tejto oblasti dosiahla, označila napríklad nasadenie tamojšej polície pri ochrane aktuálnej vonkajšej schengenskej hranice. Poukázala aj na úzku spoluprácu Berlína a Záhrebu v rámci tzv. dublinského systému upravujúceho problematiku utečencov na úrovni Únie. Chorvátsky premiér konštatoval, že prípravy na vstup do Schengenu v jeho krajine s cieľom pripojiť sa k zóne bez hraničných kontrol prebehnú v období chorvátskeho predsedníctva v Európskej únii - v prvom polroku 2020. Na margo konfliktov medzi krajinami západného Balkánu obe strany zdôraznili nutnosť rešpektovania platných štátnych hraníc a územnej celistvosti štátov. Informovali o tom tlačové agentúry DPA a MTI. Plenkovič v Berlíne vyzdvihol i fakt, že Nemecko je pre jeho krajinu hlavným hospodárskym partnerom. Pripomenul, že bilaterálny obchodný obrat mal vlani objem 5,2 miliardy eur a že nemecké firmy preinvestovali v Chorvátsku viac ako 3,1 miliardy eur. Navyše krajinu navštívi 2,4 milióna Nemcov/ročne.


Únia o prístupových rokovaniach Tirany a Skopje rozhodne až v októbri

LUXEMBURG. Jasné a zásadné rozhodnutie o začatí prístupových rokovaní so Severným Macedónskom a Albánskom chcú ministri EÚ prijať v októbri. Uviedol to rakúsky minister zahraničných vecí Alexander Schallenberg po zasadnutí Rady EÚ pre všeobecné záležitosti, ktoré sa konalo v utorok v Luxemburgu. Informovala o tom agentúra APA. Schallenberg po rokovaní ministrov povedal, že ide o "akceptovateľný a uspokojivý výsledok" vzhľadom na rozdielne pozície členských krajín EÚ v otázke rozširovania smerom na Balkán. Európska komisia odporučila začatie prístupových rokovaní so Severným Macedónskom a Albánskom koncom mája. Rakúsko a 12 ďalších krajín EÚ vrátane Slovenska s tým súhlasí, zatiaľ čo Holandsko a Francúzsko majú výhrady najmä voči Albánsku. Nemecko podporuje začatie rokovaní, musí to však ešte odsúhlasiť Spolkový snem, ktorý sa na najbližšom zasadnutí zíde až koncom septembra. V prípade Turecka podľa vyhlásenia ministrov EÚ aj naďalej platí konštatovanie o "úplnom zastavení" prístupových rokovaní. Viedenský inštitút pre medzinárodné ekonomické štúdie(WIIW) v utorok varoval, že odloženie prístupových rokovaní so Severným Macedónskom a Albánskom by bolo "zničujúcim signálom". "Oslabenie perspektívy vstupu do EÚ by mohlo spomaliť dynamiku reforiem v tomto regióne a posilniť vplyv Číny a Ruska, čo nie je v záujme EÚ," uvádza sa v analýze WIIW.


Vláda poskytne Bratislave 13 miliónov eur na opravu ciest

Štát chce riešiť aj nutné opravy historickej budovy Slovenského národného divadla.

BRATISLAVA. Bratislava dostane od štátu 13 miliónov eur na opravu komunikácii. V stredu to odsúhlasila vláda. Magistrát dostane z tejto sumy dotáciu 10 miliónov eur, mestská časť Staré Mesto jeden milión eur a dva milióny eur jej schválili ako návratnú finančnú výpomoc. Štát zároveň chce riešiť nutné opravy historickej budovy Slovenského národného divadla (SND) a taktiež rozvoj ďalších expozícií múzea moderného umenia Danubiana v Bratislave. Magistrát chce 10-miliónovú dotáciu využiť na opravu najvýznamnejších spojníc mesta ako je Dolnozemská, Brnianska -Hodonínska - Lamačská, Račianska či Bajkalská. Taktiež chce rozšíriť most a kruhový objazd na Hradskej ulici. Staré Mesto plánuje dotáciu vo výške jedného milióna investovať do opravy povrchu komunikácií Povraznícka, Hlboká, Klemensova, Hriňovská, Hollého, Fraňa Kráľa, Kozia a Kýčerského. Návratnú finančnú výpomoc v hodnote dvoch miliónov eur chce staromestská samospráva použiť na opravu komunikácií Strážnická, Justičná, Senická, Lermontovova, Mariánska, Tobrucká, Holubyho, Blumentálska, Na Kalvárii, Svoradova, Beskydská, Benediktiho a Dobrovského. Štát chce zároveň v Bratislave riešiť kritickú situáciu v historickej budove SND, kde je z dôvodu nevyhovujúcich technických riešení ohrozený hrací plán a prevádzka budovy. Na nevyhnutné opravy priestorov divadla preto navrhuje vyčleniť zo štátneho rozpočtu 980.000 eur. Vláda zaviazala ministra financií Petra Kažimíra, aby hľadal možnosti financovania. Rovnako má nájsť 400.000 eur na vybudovanie priestorov pre alternatívne expozície a sprievodné podujatia v múzeu moderného umenia Danubiana v Bratislave. Hlavné mesto totiž podľa vlády dlhodobo pociťuje nedostatok priestorov pre výstavné projekty a Danubiana by novou expozíciou prispela k riešeniu tohto nevyhovujúceho stavu. Vláda na svojom stredajšom rokovaní schválila tiež návrh na riešenie aktuálnych potrieb Bratislavy ako hlavného mesta SR. V ňom sa napríklad spomína výpadok príjmov Bratislavy spôsobený nezrovnalosťami pri sčítaní počtu jeho obyvateľov, problematika stavu ciest či zvýšené finančné dopady spolufinancovania fondov EÚ v súvislosti so zmenou pravidiel na započítavanie DPH medzi oprávnené výdavky. Minister dopravy Árpád Érsek má v nadväznosti na výsledky štúdie realizovateľnosti železničného uzla Bratislava predložiť plán a harmonogram výstavby terminálov integrovanej osobnej prepravy. Zabezpečiť musí tiež navýšenie výkonov v osobnej železničnej doprave pre rok 2018, vrátane liniek v okolí Bratislavy. Za účelom riešenia problematiky náhradného nájomného bývania v hlavnom meste sa má vytvoriť medzirezortná pracovná skupina. Pokračovať v spolupráci s mestom pri príprave a realizácii sanácie toxickej skládky vo Vrakuni má za úlohu minister životného prostredia László Sólymos. Zároveň má zabezpečiť rekonštrukciu asfaltového povrchu pravostrannej ochrannej hrádze vodného diela Gabčíkovo v katastri mestských častí Petržalka, Rusovce a Čunovo. Minister obrany Peter Gajdoš dostal za úlohu v spolupráci s ministrom vnútra, financií, kultúry a primátorom Bratislavy vytvoriť pracovnú komisiu na posúdenie zámeru obnovy pamätníka Slavín a zriadenia expozície 2. svetovej vojny v ňom. Bratislave naposledy schválila vláda dotáciu 15 miliónov eur v decembri 2015, a to na zabezpečenie príprav predsedníctva Slovenska v Rade EÚ v roku 2016. Väčšina peňazí išla do rekonštrukcie komunikácií.  Na riešenie dopravnej situácie v severozápadnej časti mesta Bratislava odsúhlasila vláda uvoľnenie prostriedkov štátneho rozpočtu. Ministra financií Petra Kažimíra zaviazala uvoľniť ministerstvu dopravy 24,9 milióna eur, ktoré ich následne postupne poskytne bratislavskej mestskej časti Devínska Nová Ves. Severozápadná časť mesta Bratislava v súčasnosti prechádza dynamickým vývojom. Ide najmä o vzostup priemyselnej výroby, rozširovanie obytného územia, občianskej vybavenosti, športu a rekreácie. Zvyšujúca sa intenzita cestnej dopravy v komunikačnej sieti severozápadnej časti hlavného mesta ovplyvňuje celkovú priepustnosť komunikácií a v špičkách dochádza k pravidelnému spomaleniu až úplnému zastaveniu premávky. Realizáciou uvedenej investičnej akcie v gescii mestskej časti Devínska Nová Ves sa majú komplexne zlepšiť dopravné podmienky, zvýšiť bezpečnosť a plynulosť cestnej premávky. Zámerom stavby je zokruhovanie napojenia Devínskej Novej Vsi s diaľnicou D4 a cestou II/505, čím sa výrazne zníži dopravná záťaž ulíc Opletalova a J. Jonáša.


Palestínskeho prezidenta Abbása hospitalizovali s horúčkou

Pred niekoľkými dňami podstúpil operáciu ucha.

JERUZALEM. Palestínskeho prezidenta Mahmúda Abbása hospitalizovali s horúčkou. Pod podmienkou anonymity o tom informoval jeden z jeho asistentov. Osemdesiattriročný líder, ktorý pred niekoľkými dňami podstúpil operáciu ucha, sa v sobotu vrátil do nemocnice na kontrolu. Riaditeľ nemocnice pre palestínsku štátnu tlačovú agentúru povedal, že výsledky Abbásových testov sú dobré, no neposkytol žiadne ďalšie informácie. Abbás zatiaľ nevybral svojho nástupcu a v Palestíne od roku 2005 neboli prezidentské voľby. Dôvodom je konflikt medzi Abbásovou stranou Fatah a hnutím Hamas, ktoré vládne v Pásme Gazy.


Rekonštrukciu nestihnú dokončiť. Liptovský Mikuláš začne sezónu v Spišskej Novej Vsi

Do vlastnej haly by sa mali vrátiť 21. októbra.

LIPTOVSKÝ MIKULÁŠ. Hokejisti Liptovského Mikuláša začnú tipsportligovú sezónu 2018/2019 mimo vlastného štadióna. Ten v súčasnosti prechádza väčšou rekonštrukciou, ktorú nestihnú ukončiť do úvodu najvyššej domácej hokejovej súťaže v prvej polovici septembra. Liptáci tak budú "doma" v Spišskej Novej Vsi až do druhej polovice októbra. Zverenci trénera Antona Tomka budú trénovať v neďalekom Ružomberku, ale domáce súboje odohrajú na Spiši. Do vlastnej haly by sa mali vrátiť 21. októbra a odohrať tam súboj proti Dukle Trenčín. "Mali sme viacero alternatív, ale vzhľadom na technické požiadavky sme sa rozhodli pre Spišskú Novú Ves. V Ružomberku síce ľad spĺňa požadované parametre, no chýba tam ďalšie zázemie z hľadiska bezpečnosti divákov, dodržania pravidiel zo zákona o organizovaní športových podujatí. Musíme prispôsobiť štadión na to, aby jeho prevádzka počas zápasov bola bezpečná a zároveň splnila všetky požiadavky riadiaceho orgánu,“ povedala supervízorka pre prevádzku a financie MHK 32 Liptovský Mikuláš Lucia Cukerová pre portál hokej.sk. Liptáci v sezóne 2017/2019 skončili v základnej časti TL na 9. mieste a miestenku medzi domácou elitou si udržali v play out.


Reportéri bez hraníc kritizujú Belgicko za návrh proti novinárom

Zákon by skomplikoval prácu investigatívnym novinárom a whistleblowerom.

BRUSEL. Organizácia Reportéri bez hraníc (RSF) vyzvala v utorok belgickú vládu, aby vyňala novinárov a oznamovateľov trestnej činnosti (whistleblowerov) konajúcich vo verejnom záujme spod platnosti navrhovaného zákona, podľa ktorého by bolo možné za zverejnenie utajovaných skutočností uložiť trest odňatia slobody až na obdobie piatich rokov. Návrh, ktorý vypracoval belgický minister zahraničných vecí a obrany Didier Reynders, začiatkom mája schválila federálna vláda. V súčasnom znení zákon nepovoľuje žiadne výnimky, hoci nie všetci "vinníci" by dostali rovnaký trest. Podľa článku 22 návrhu zákona môžu byť novinárom udelené pokuty až do výšky 5000 eur, zatiaľ čo informátori budú čeliť hrozbe až päťročného väzenia. "Vo svojej súčasnej podobe by tento zákon mohol kriminalizovať investigatívnu žurnalistiku a ohroziť právo belgickej verejnosti na informácie," opísala situáciu vedúca kancelárie RSF pre Európsku úniu a Balkán Pauline Adesová-Mévelová. Podľa jej slov musí vláda zaistiť rovnováhu medzi slobodou tlače a ochranou utajovaných skutočností, inak by to mohlo negatívne ovplyvniť hodnotenie Belgicka v indexe svetovej slobody tlače, ktorý každý rok publikuje RSF. S týmto názorom súhlasí aj Generálne združenie belgických profesionálnych novinárov (AGJPB-AVBB), ktoré v liste Reyndersovi zo 14. augusta vyjadrilo znepokojenie nad dôsledkami navrhovaného zákona na slobodu prejavu v Belgicku. Vláda uviedla, že návrh zákona pred opätovným predložením kabinetu a parlamentu pozmenia a doplnia. Belgicko bolo podľa indexu svetovej slobody tlače v roku 2019 na deviatom mieste zo 180 krajín sveta.


Lietadlu pri približovaní k letisku odpadla vrtuľa. Pristálo však bezpečne

SYDNEY. Dopravné lietadlo v piatok bezpečne pristálo na letisku v austrálskom Sydney po tom, čo odpadla jedna z jeho dvoch vrtúľ. Nezvyčajná núdzová situácia nastala, keď sa lietadlo približovalo k letisku. Hovorca Úradu pre bezpečnosť civilného letectva Peter Gibson uviedol, že posádka spoločnosti Regional Express Airlines hlásila, že vrtuľa poháňaná pravým motorom sa odpojila od lietadla typu Saab 340 asi 20 kilometrov juhozápadne od letiska v Sydney. Na palube stroja sa viezlo 16 cestujúcich a traja členovia posádky. Leteli z mesta Albury, 500 kilometrov juhozápadne od Sydney. Vyšetrovatelia nehôd vyzvali každého, kto na okraji Sydney nájde časti vrtule, aby sa ozval úradom a pomohol vysvetliť udalosť. Časti vrtule, ktoré odpadli, nespôsobili na lietadle ďalšie škody. "Je to veľmi, veľmi neobvyklé. Stáva sa to veľmi, veľmi zriedkavo. Mali šťastie," uviedol Gibson o incidente.


V Budapešti spomínali na obete holokaustu tisíce ľudí

Pochod smeroval od Námestia 15. marca k pomníku Topánky na dunajskom nábreží.

BUDAPEŠŤ. Tisíce ľudí sa v nedeľu zišli v Budapešti, aby si Pochodom života pripomenuli obete holokaustu. Mimoriadnu pozornosť venovali organizátori tohtoročného pochodu spomienke na Jane Hainingovú, jedinú škótsku martýrku holokaustu, ktorá viedla v Budapešti škótsku misiu. Organizátori tohto jedného z najväčších európskych protirasistických podujatí pozvali ministra britskej vlády zodpovedného za Škótsko Davida Mundella, ktorý vystúpi s prejavom. Pochod smeroval od Námestia 15. marca k pomníku Topánky na dunajskom nábreží, ktorý je tvorený šesťdesiatimi pármi topánok odliatych zo železa na počesť zavraždených Židov. Maďarskí fašisti na tomto mieste židovským mužom, ženám i deťom najprv zviazali ruky šnúrkami od ich topánok, potom ich zastrelili a telá hodili do rieky. "Pochod vznikol preto, lebo si treba spomínať, a nesmieme zabudnúť. Tento pochod je charakteristický pre Maďarsko, nikde inde sa nerobí, samozrejme okrem pochodu živých v Jeruzaleme a v Osvienčime. Tento rok je pochod zasvätený práve Škótsku, jednej pani Hainingovej, ktorá bola záchrankyňou Židov," povedala pre TASR budapeštianska dobrovoľníčka Nadácie Pochodu života Magda Vadászová. Na konci pochodu premietli účastníkom československý film o Nicholasovi Wintonovi, britskom maklérovi a humanitárnom pracovníkovi, ktorý v roku 1939 zorganizoval záchranu 669 prevažne židovských detí z vtedajšieho predvojnového Česko-Slovenska. V roku 1944 v podkarpatskom Mukačeve zriadili 16. apríla prvé maďarské geto. Od 15. mája do 8. júla 1944 odvliekli z maďarského územia 437.402 Židov, z nich 95 percent do koncentračného tábora Auschwitz-Birkenau. Pamätný deň holokaustu sa v Maďarsku pripomína z iniciatívy vládnej strany Fidesz od roku 2001.


Akcie v USA posilnili na rekodrné hodnoty

Prevláda presvedčenie, že centrálna banka (Fed) zníži úrokové sadzby.

NEW YORK. Americké akcie v piatok posilnili na rekordné hodnoty. Inde S & P 500 prvýkrát uzavrel nad úrovňou 3000 bodov. Hlavným dôvodom vzostupu je presvedčenie trhu, že centrálna banka (Fed) zníži úrokové sadzby. Investori ale tiež čakajú na budúci týždeň, kedy začne hlavné výsledkové obdobie. Na devízovom trhu dolár oslaboval. Index Dow Jones v závere obchodovania stúpol o 0,9 percenta na 27 332,03 bodu. Širší index Standard & Poors 500 vzrástol 0,46 percenta na 3013,77 bodu a index technologického trhu Nasdaq pridal o 0,59 percenta na 8244,14 bodu. Za celý týždeň všetky indexy stúpli, Dow Jones o 1,52 percenta, Nasdaq o 1,01 percenta a S & P 500 sa zvýšil o 0,78 percenta. Šéf Fedu Jerome Powell vo svojom dvojdňovom vystúpení pred Kongresom povedal, že americkú ekonomiku stále ohrozuje neuspokojivá aktivita výrobných závodov, slabá inflácia i obchodná vojna a že centrálna banka je pripravená "konať podľa potreby". Trh teraz čaká na hlavnú várku štvrťročných výsledkov podnikového sektora. Analytici v prieskume spoločnosti Refinitiv odhadujú, že firmy indexu S & P 500 ohlásia za druhý kvartál pokles ziskov o 0,4 percenta. Dolár v piatok už tretí deň oslabuje kvôli presvedčeniu, že americká centrálna banka (Fed) začne ešte tento mesiac znižovať úrokové sadzby. Dolárový index, ktorý vyjadruje hodnotu americkej meny ku košu šiestich hlavných svetových mien, krátko pred 22:00 SELČ strácal zhruba 0,25 percenta na 96,8 bodu. Na jen dolár v uvedenom čase strácal 0,59 percenta na 107,86 JPY a na švajčiarsky frank 0,56 percenta na 0,9845 CHF. Euro na dolár pridávalo 0,13 percenta na 1,1269 USD.


Kiska o novej strane: Špekulácie neriešim

Meno prezidenta Kisku sa spomína najmä v súvislosti s aktivitami projektu Progresívne Slovensko, za ktorým stojí skupina okolo podnikateľa Ivana Štefunka.

BRATISLAVA. Prezident Andrej Kiska sa vyhol priamej odpovedi na otázku, či uvažuje o založení novej politickej strany. "Do konca funkčného obdobia budem nezávislý a nestranný prezident," skonštatoval prezident v diskusnej relácii V politike v televízii TA3. Dodal, že špekulácie nerieši. Kiska povedal, že má pred sebou ešte polovicu funkčného obdobia, čo je dlhá doba. "Chcem sa sústrediť na svoju prácu." Funkčné obdobie prezidenta trvá päť rokov. Kiskovi sa skončí v júni 2019. Jeho meno sa spomína najmä v súvislosti s aktivitami projektu Progresívne Slovensko, za ktorým stojí skupina okolo podnikateľa Ivana Štefunka. V rozhovore pre SME v novembri minulého roka Štefunko povedal, že má ambíciu byť vo vláde. "Rozhodnutie, či prezident vstúpi do inej politiky ako tej, ktorú robí dnes, je jedine na ňom. Nepoviem asi nič prekvapivé, keď poviem, že hodnotovo si s ním ja či ostatní v Progresívnom Slovensku rozumieme," uviedol Štefunko.


MATEMATICKÉ HÁDANKYMatematická hádanka: Dokážete deťom spravodlivo rozdeliť pozemok?

Otec má päť synov, ale jedného má radšej ako ostatných.

Mnoho ľudí prechováva odpor k matematike. Vraj, načo im bude v živote? Princípy matematiky však fungujú v prírode. Človek ich iba dokázal objaviť a porozumieť im. Pri matematike sú však oveľa dôležitejšie zručnosti, naučí vás riešiť problémy a kriticky myslieť. Každý týždeň prinesieme jeden matematický príklad, hlavolam alebo hádanku, kde si tieto zručnosti môžete vyskúšať. Riešenie nájdete vždy v odkaze na konci článku. Ak máte zaujímavý tip, napíšte nám ho aj s riešením na veda@sme.sk. Otec chce rozdeliť štvorcový pozemok svojim piatim synom. Jedného má najradšej a chce mu dať až štvrtinu celého pozemku (viď obrázok): Ako môže férovo rozdeliť aspoň zvyšok pozemku na štyri časti rovnakého tvaru a veľkosti?


Kurz bitcoinu dosiahol nový rekord

Hodnota meny sa počas uplynulého roka strojnásobila.

LONDÝN. Kurz bitcoinu sa dnes dostal nad hranicu 1400 USD/BTC a dosiahol nový rekord. Hodnota digitálnej meny sa počas uplynulého roka strojnásobila. Dôvodom jej aktuálneho nárastu je zvýšenie dopytu po bitcoine v Japonsku, kde je už legálnym platidlom. Internetová platforma Cryptocompare, ktorá monitoruje globálne obchodovanie s bitcoinom na desiatkach búrz, uviedla, že približne 50 percent zobchodovaných objemov počas uplynulých 24 hodín bolo na menovom páre bitcoin/japonský jen. "Postoj Japoncov k bitcoinu sa v poslednom čase zlepšil, keďže je považovaný za legálnu formu platby," uviedol zakladateľ stránky Cryptocompare Charles Hayter. Bitcoin dnes posilnil až o 3 percentá na európskej burze Bitstamp, kde sa jeho kurz dostal až na 1437 USD/BTC, čo je najviac od spustenia meny v roku 2008. V porovnaní s rovnakým obdobím vlaňajška hodnota digitálnej meny vyskočila o vyše 200 percent. Aktuálny kurz znamená, že celková hodnota bitcoinov v obehu v súčasnosti predstavuje takmer 25 miliárd USD (22,87 miliardy eur).


Čína oslobodí niektoré výrobky z USA od dodatočných ciel

Čínske firmy kúpili najmenej desať nákladných lodí sójových bôbov z USA.

PEKING. Čína oslobodí niektoré poľnohospodárske výrobky z USA od dodatočných ciel. Informovala o tom v piatok čínska oficiálna tlačová agentúra Sinchua. Ide o ďalší krok Pekingu na zmiernenie napätia v obchodnom spore s USA pred novým kolom rokovaní, ktoré sa uskutoční v októbri vo Washingtone. Aj Spojené štáty urobili zmierlivé gesto voči Číne. Prezident USA Donald Trump tento týždeň oznámil, že odložil zvýšenie ciel na ďalšie čínske výrobky do 15. októbra po tom, ako Čína v stredu (11. 9.) informovala, že oslobodí od cla 16 kategórií amerických produktov. Peking vo štvrtok (12. 9.) naznačil, že by mohol obnoviť nákupy agroproduktov z USA. Čína zaviedla v júli 2018 uvalila clá vo výške 25 % na poľnohospodárske výrobky USA, vrátane sójových bôbov a bravčového mäsa, v rámci odvety za americké clá na čínsky import. A od 1. septembra 2019 zvýšila colné sadzby na sójové bôby o ďalších 5 % a na bravčové mäso o 10 %. Čínske firmy pred dnešným oznámením o oslobodení sóje od cla kúpili vo štvrtok najmenej 10 nákladných lodí sójových bôbov z USA. To bol najväčší nákup minimálne od júna. Očakáva sa, že sa na budúci týždeň stretnú nižšie postavení americkí a čínski vyjednávači pred rokovaniami na vysokej úrovni začiatkom októbra. Prezident Trump vo štvrtok uviedol, že uprednostňuje komplexnú obchodnú dohodu s Čínou, nevylúčil však možnosť dočasnej zmluvy.


Českí záchranári nechcú k sebe slovenských

Hovoria, že sa po nehodách vrtuľníkov boja nasadať k slovenským pilotom, ktorí by mali lietať z dvoch základní v Česku.

BRATISLAVA. Minulotýždňový pád vrtuľníka popradskej firmy Air Transport Europe pri Strelníkoch sa pre českých záchranárov stal príležitosťou, ako ovplyvniť tender, v ktorom podľa českých médií uspela aj záchranka z Popradu.  Záchranári vyzvali českého ministra zdravotníctva Svatopluka Němečka z ČSSD, aby pozdržal vyhlásenie výsledkov tendra na 1,2 miliardy českých korún (44,4 milióna eur), kým sa pád vrtuľníka nevyšetrí. V tendri sa bojuje o šesť základní pre záchranky a ich prevádzku na štyri roky.  Pri Strelníkoch zahynuli v troskách vrtuľníka štyria ľudia. Za posledných desať rokov išlo už o tretiu nehodu popradskej záchranky. Spolu pri nich zomrelo jedenásť ľudí. "Do vrtuľníkov, ktoré budú pilotované a spravované personálom dodávateľa, budú nastupovať a v nich fungovať naši záchranári," hovorí o najväčšej obave českých záchranárov šéf ich Asociácie zdravotníckych záchranných služieb Marek Slabý.  Narážal najmä na základne záchrannej služby v Olomouci a Ústí nad Labem, ktoré by podľa portálu euro.cz a Českej televízie mala získať práve slovenská záchranka Air Transport Europe. Okrem vrtuľníkov by základniam mala poskytnúť aj svojich pilotov. "Potenciálni prevádzkovatelia prejavili veľké obavy," povedal o nehode pri Strelníkoch. Asociácia a členovia výboru Spoločnosti urgentnej medicíny a medicíny katastrof Českej lekárskej spoločnosti Jána Evangelistu Purkyně adresovali ministrovi spomínanú výzvu. Slabý odmieta, že by českí záchranári len využili pád slovenského vrtuľníka, aby medzi seba nepustili slovenských záchranárov. "To vôbec nie je téma dňa. Ten aspekt takto vôbec nehrá žiadnu rolu," vraví. České ministerstvo zdravotníctva výzvu záchranárov ani výsledky tendra nekomentuje. "Výberové konanie nebolo stále ešte oficiálne ukončené," povedala Martina Štanclová z jeho tlačového oddelenia. Viac informácií sa od ministerstva podľa nej dá očakávať na začiatku budúceho týždňa. Vyjadrovať sa nechce ani Air Transport Europe. "K dnešnému dňu nám neboli doručené žiadne oficiálne výsledky súťaže. Až do oficiálneho uzatvorenia tendra a vyhlásenia oficiálnych výsledkov by sme sa preto k jeho priebehu, možným výsledkom, ako aj reakciám okolia neradi vyjadrovali," povedala hovorkyňa záchranky Zuzana Hopjaková. Dodala len, že okrem základní v Olomouci a Ústí nad Labem sa uchádzali aj o Jihlavu. Základňu by však podľa portálu mala získať rakúska záchranka Helikopter Transport Europe a pôsobiť by mala ešte v Ostrave. Zvyšné základne v Hradci Králové a Liberci by mala získať pražská DSA. Prvá nehoda: Janova Lehota, okres Žiar nad Hronom 2. januára 2006 Zomreli traja členovia posádky Druhá nehoda: Slovenský raj 17. júla 2015 Štyria členovia posádky Tretia nehoda: Strelníky pri Banskej Bystrici 8. septembra 2016 Traja členovia posádky a pacient   Verejné obstarávanie na obsadenie šiestich vrtuľníkových základní záchraniek v Česku Hodnota zákazky: 1,2 miliardy českých korún (44,4 milióna eur) Doba kontraktu: štyri roky Neoficiálni víťazi: Air Transport Europe (SK) - Olomouc, Ústí nad Labem, Helikopter Transport Europe (A) - Jihlava a Ostrava, DSA (CZ) - Hradec Králové a Liberec.     Tento text ste mohli čítať vďaka tomu, že platíte za obsah. Vážime si to.


Medzi vlastníkmi Panta Rhei a Ikaru má byť po novom osobne aj Tkáč

Koncentráciu osobne posudzuje Protimonopolný úrad.

BRATISLAVA . V knižnom vydavateľstve Ikar, ako aj v predajcovi kníh Panta Rhei sa prepíšu vlastnícke štruktúry. Novými vlastníkmi totiž majú byť už iba fyzické osoby, ktoré však v pozadí týchto firiem pôsobili aj doteraz. Vyplýva to z oznámenia Protimonopolného úradu SR, podľa ktorého by sa vlastníkmi spoločnosti Panta Rhei mali stať Patrik Tkáč a Ladislav Bödők a kontrolu nad firmou Ikar by mali prebrať spoločne Patrik Tkáč, Ladislav Bödők a Igor Mrva. Protimonopolný úrad bude teraz zmenu vlastníckej štruktúry spomenutých firiem posudzovať. Finančná skupina J&T Patrika Tkáča pritom do siete predajcu kníh Panta Rhei vstúpila ešte v roku 2012 prostredníctvom spoločnosti Diversified Retail Company. Tá je spoluvlastníkom firmy doteraz, podľa údajov z obchodného registra však v nej drží menšinový podiel. Dominantným vlastníkom je totiž Ladislav Bödők. Aké bude rozdelenie vlastníckych podielov po poslednej zmene, ktorú posudzuje Protimonopolný úrad SR, však zo zverejnených údajov známe nie je.Skupina J&T sa rovnako objavovala aj v pozadí transakcie z roku 2014, kedy nemecký mediálny konglomerát Bertelsmann predával spoločnosti Arraviet vydavateľstvo Euromedia Group, ktorého súčasťou bolo aj vydavateľstvo Ikar na Slovensku. Jediným vlastníkom akciovej spoločnosti Ikar bola pritom podľa poslednej dostupnej účtovnej závierky ku koncu júna minulého roka cyperská firma Sekoranda Limited, ktorú podľa registra partnerov verejného sektora ovláda Igor Mrva. O už predchádzajúcej prepojenosti Panta Rhei a Ikaru hovorí aj fakt, že Igor Mrva je zároveň predsedom predstavenstva Diversified Retail Company a spolu s Ladislavom Bödőkom konateľom Panta Rhei. Práve vstup J&T do spoločnosti Panta Rhei vyústil do 600-tisícovej pokuty, ktorú Protimonopolný úrad SR v minulom roku udelil finančnej skupine. Ďalšiu pokutu v tejto súvislosti v sume 7,5 tisíca eur udelil úrad Ladislavovi Bödőkovi, ktorý bol predtým výlučným vlastníkom siete Panta Rhei. Protimonopolnému úradu sa totiž nepozdával spôsob, akým J&T predajcu kníh prebrala. Spomenuté strany totiž podľa úradu neoznámili koncentráciu a vykonávali práva a povinnosti vyplývajúce z nej predtým, ako úrad právoplatne rozhodol. Po urovnaní zo strany oboch subjektov úrad pokutu o polovicu znížil.PMÚ už v roku 2012 začal prešetrovanie v súvislosti s medializovanými informáciami o predaji spoločnosti Panta Rhei. Vtedy zistil, že podiel vo firme nadobudla spoločnosti Diversified Retail Company, a preto ďalej zisťoval, či nešlo o koncentráciu, ktorú mali účastníci úradu oznámiť.


Najbližšie dve noci hrozí na celom Slovensku prízemný mráz

BRATISLAVA. Najbližšie dve noci hrozia na celom Slovensku prízemné mrazy. Vyplýva to z výstrahy prvého, najnižšieho stupňa, ktorú vydal Slovenský meteorologický ústav (SHMÚ) pre noc zo soboty na nedeľu a tiež pre nasledujúcu noc z nedele na pondelok. Výstrahy platia vždy od polnoci do siedmej hodiny ráno. Na nulu a miestami do -3 stupňov Celzia môže teplota klesnúť na juhozápade a západe Slovenska. V ďalších lokalitách by ortuť teplomera od polnoci až do rána väčšinou mohla klesnúť až na -5 °C a v horských oblastiach až na -7 °C. Takýto prízemný mráz predstavuje potenciálne nebezpečenstvo pre teplomilné rastliny. Horská záchranná služba upozorňuje na po zrážkach šmykľavé chodníky, ale aj na sneh a poľadovicu vo vysokých polohách Vysokých, Nízkych a Západných Tatier. Vo Vysokých Tatrách je nad 1 800 m n. m. sneh a poľadovica a v najvyšších polohách 10 až 40 centimetrov snehu a miestami aj záveje. Sneh a poľadovica je aj v Nízkych Tatrách v polohách nad 1 900 m n. m. a v Západných Tatrách vo výške nad 1 800 m n. m. V Západných Tatrách je zároveň v najvyšších polohách už 5 až 20 centimetrov snehu.


Trumpovo rozhodnutie o utečencoch rozdeľuje, matka dcéry apeluje na Melaniu Trumpovú

Niektoré rodiny obetí z 11. septembra zákaz podporujú.

WASHINGTON. Niekoľko rodín obetí, ktoré zahynuli pri teroristických útokoch na USA z 11. septembra 2001, sa ostro vyjadrilo proti dočasnému zákazu vstupu na územie Spojených štátov, ktorý platí pre ľudí zo siedmich moslimských krajín a ktorý vydal minulý týždeň prezident Donald Trump. Trump v oznámení o dočasnom zákaze poukázal na útoky z 11. septembra a dodal, že opatrenie má pomôcť národnej bezpečnosti. Avšak skupina občanov, ktorých blízki prišli pri teroristických útokoch na USA 11. septembra o život, vyhlásila, že zákon, týkajúci sa aj utečencov, je nesprávny. Terry McGovernová, ktorej matka zahynula v newyorskom Svetovom obchodnom centre (WTC), uviedla, že je "znechutená" Trumpovým odvolávaním sa na 11. september a už ju unavuje "zneužívanie" tohto dňa. Iné rodiny obetí z 11. septembra zákaz podporujú. Debra Burlingameová, ktorá stratila brata, povedala, že podľa jej názoru je múdre urobiť dôkladnú kontrolu každého, kto chce prísť do Spojených štátov. Trump zaviedol minulý piatok 27. januára 90-dňový zákaz vstupu do USA pre občanov siedmich krajín spájaných s islamským radikalizmom. Ide o Irak, Irán, Sýriu, Líbyu, Jemen, Somálsko a Sudán. Somálska utečenka Habiba Mohamedová apeluje na prvú dámu USA Melaniu Trumpovú, aby presvedčila svojho manžela, nech zmení politiku nových prísnych obmedzení pre utečencov. Mohamedová a jej manžel pricestovali do amerického štátu Georgia v polovici januára, ale v súčasnosti sú odlúčení od svojej 20-ročnej dcéry, ktorá plánovala priletieť do USA tento týždeň - avšak teraz nemôže opustiť utečenecký tábor v Keni. Somálčanka Mohamedová uviedla, že apeluje na prvú dámu, lebo aj ona je matkou a "pozná lásku, akú rodič cíti k svojmu dieťaťu" Na americkom ministerstve zahraničných vecí sa neobvykle rýchlo plní kniha sťažností. Zamestnanci kritizujú imigračný zákaz, ktorý vydal prezident Donald Trump. Biely dom im odkázal, aby sa s nariadením stotožnili, alebo aby si hľadali novú prácu. Ministerstvo umožňuje svojim zamestnancom anonymne vyjadriť nesúhlas alebo sťažnosť na niektorú z politík nielen ministerstva, ale aj celej vlády. Ide o takzvaný "kanál nesúhlasu" a v týchto dňoch ho podľa informácií viacerých amerických médií využíva nezvyčajne veľký počet úradníkov. V skutočnosti tentoraz nejde o jednotlivé sťažnosti, ale o jeden dokument, ktorý už podpísali desiatky ľudí a ktorý bude cez "kanál nesúhlasu" poslaný ministrovi zahraničných vecí. Za toho navrhol prezident Rexa Tillersona, Kongres ho však zatiaľ neschválil. Dokument vyjadruje nesúhlas s imigračným a cestovným zákazom Donalda Trumpa a tvrdí, že je v rozpore s americkými hodnotami a môže byť kontraproduktívny. Zákaz nielenže nesplní svoj stanovený cieľ udržať Ameriku v bezpečí, ale podkope boj proti terorizmu, píše sa v dokumente.


V Los Angeles horel školský autobus, nachádzalo sa v ňom 23 žiakov

LOS ANGELES. Na diaľnici v kalifornskom Los Angeles začal horieť školský autobus. Všetkým 23 žiakom, ktorí sa v ňom nachádzali, sa podarilo ujsť bez zranení. Hovorkyňa tamojších hasičov Margaret Stewart povedala, že vodič spozoroval dym v stredu popoludní neďaleko Woodland Hills, následne zastavil na krajnici, kde deťom pomohli štyri dospelé osoby s evakuáciou. Ako píše agentúra AP, v televíznych záberoch je možné vidieť, ako vozidlo pohltili plamene. Autobus patril súkromnej škole.


Zlatú medailu za celoživotné dielo udelili Anatolijovi Dvurečenskému.

BRATISLAVA. Slovenská akadémia vied ocenila významných vedcov. Zlatú medailu za celoživotné dielo udelila Anatolijovi Dvurečenskému a Silvii Pullmannovej udelila Medailu SAV za podporu vedy. Ocenenie si prevzali z rúk predsedu SAV Pavla Šajgalíka v Smoleniciach. Profesor Anatolij Dvurečenskij, rodák z Kysuckého Nového Mesta, je vedúcim vedeckým pracovníkom Matematického ústavu SAV. Patrí medzi popredných slovenských matematikov s výrazným medzinárodným dosahom. Ako vedec sa venuje kvantovým štruktúram a teórii pravdepodobnosti. Najvýznamnejšie výsledky jeho práce súvisia so štúdium Gleasonovej vety, o ktorej napísal monografiu Gleason's Theorem and Its Applications, 1993. Vyšla vo vydavateľstve Kluwer. Spolu so Silviou Pullmannovou napísali obsiahlu monografiu o kvantových štruktúrach, New Trends in Quantum Structures, 2000 – tiež vyšla vo vydavateľstve Kluwer. V roku 2017 za ňu obaja vedci dostali ocenenie Predsedníctva SAV, akadémia ocenila, že išlo o vedeckú publikáciu s mimoriadne veľkým počtom citácií. Silvia Pullmannová, rodáčka z Nového Mesta nad Váhom, je vedúcou vedeckou pracovníčkou Matematického ústavu SAV. V rokoch 1961–1981 pracovala na Ústave merania SAV v Bratislave, od roku 1981 pôsobí na Matematickom ústave SAV v odbore matematických základov kvantovej mechaniky, najmä v oblasti kvantových logík a kvantovej pravdepodobnosti.SAV oceňuje našich aj zahraničných vedcov každý rok. Laureátom Zlatej medaily SAV sa minulý rok stal predseda Maďarskej akadémie vied profesor László Lovász, ktorý patrí medzi najvýznamnejších matematikov v Maďarsku. Ocenenie SAV získal aj americký profesor Mark Hillery. Medzinárodnú cenu Slovenskej akadémie vied si 3. septembra prevzal v Bratislave.


Dovoz potravín do obývačky sa rozšíril, ponúka ho viacero firiem

Mamičky s deťmi, ale aj starší ľudia majú niekoľko možností, ako nakúpiť potraviny a ostať pritom doma.

BRATISLAVA. Chorí, slabí alebo veľmi zaneprázdnení ľudia si môžu nakúpiť čerstvé potraviny aj bez toho, aby išli do obchodu. Viaceré firmy ponúkajú dovoz potravín priamo domov, na predaj majú ovocie, zeleninu, mäso, pečivo, ale aj množstvo ďalších produktov. Aké sú podmienky a komu sa to oplatí? Dovoz potravín môžu využiť napríklad mamičky s malými deťmi, ktoré nemajú čas ísť do obchodu, ako aj ľudia, ktorí si chcú kúpiť veľké balenia minerálok alebo mlieka, ale nevládzu ich doniesť domov. Služba sa zíde aj tým, čo bývajú v štvrtiach, do ktorých je ťažší prístup mestskou dopravou alebo v starších bytovkách bez výťahu. Už niekoľko rokov dováža potraviny domov napríklad reťazec Tesco. Zákazník sa najprv musí zaregistrovať na stránke obchodu, vybrať si z ponuky všetky produkty a spôsob platby. Môže sa rozhodnúť, kedy presne a kam mu potraviny, ako aj ďalší tovar, ktorý Tesco ponúka, majú doviezť. Objednávka mu príde najskôr nasledujúci deň, preto si nákupy treba naplánovať vopred. Za dovoz sa platí od 1,99 do 3,99 eura, veľkosť nákupu nie je limitovaná. Dovoz prebieha každý deň do miest a obcí v okolí Košíc, Nitry a Bratislavy, zákazníci by si mali overiť, či objednávku dovezú aj do ich bydliska. „Tovar nie je možné objednať telefonicky, iba cez internet. Preto ho technicky menej zdatným zákazníkom môžu objednať aj rodinní príslušníci, stačí zadať len správnu adresu,“ upresňuje Katarína Kadašiová, koordinátorka komunikácie Tesca.   Dovoz potravín robia aj ďalšie spoločnosti, na webe ich možno nájsť niekoľko. Niektoré sa špecializujú len na mäso, ovocie alebo potraviny pre ľudí s rôznymi alergiami. Napríklad internetový obchod svetbedniciek.sk sa zameriava na farmárske produkty od lokálnych výrobcov, ovocie, zeleninu, mliečne výrobky, ako aj trvanlivé potraviny. Zákazník si ich môže objednať na webe alebo telefonicky. Jeden nákup musí stáť aspoň 13,90 eura, dodávajú ho dva dni od objednávky. E-shop to vysvetľuje tým, že farmári vyrábajú domáce produkty v malom množstve a ich logistika nie je taká pružná. Zákazníci si už zvykli nakupovať skôr na týždennej báze. Firma vozí objednávky najmä do väčších miest, ľudia v menších obciach si musia priplatiť za kuriéra. „Tovar dovezieme aj priamo do bytu, ak o to zákazník vopred požiada,“ hovorí Karolína Bobríková, marketingová manažérka obchodu. Zdravé potraviny a rôzne alternatívne produkty predávajú aj v e-shope Zdravazahrada.sk. Priamo domov ich dovážajú len Bratislavčanom, ostatným ich posielajú poštou. Minimálnu výšku objednávky e-shop nemá, za dopravu v Bratislave sa platí 1,99 eura. „Ľudia o dovoze potravín často nevedia. Nejeden náš zákazník ostal prekvapený, keď si napríklad ráno objednal tovar a ešte v ten istý deň mal objednávku buď v práci, alebo doma,“ uvádza Martin Pecen, ktorý v obchode pracuje. Tento text ste mohli čítať vďaka tomu, že platíte za obsah. Vážime si to.


Irán oznámil ďalší odklon od dohody, do centrufúg dá fluorid uránový

Európske štáty sa snažia Iránu pomôcť zmierniť následky amerických sankcií.

TEHERÁN. Iránsky prezident Hasan Rúháni v utorok oznámil, že Irán naplní 1044 centrifúg fluoridom uránovým (UF6) - plynným uránom - čím sa ešte viac vzdiali od záväzkov plynúcich zo Spoločného komplexného akčného plánu (JCPOA, tzv. jadrovej dohody) z roku 2015. S odvolaním sa na Rúhániho vyhlásenie, ktoré naživo odvysielala iránska štátna televízia, o tom informovala agentúra AP. Iránsky líder spresnil, že centrifúgy by mali byť fluoridom uránovým napĺňané od stredy v jadrovom komplexe Fordú. Na základe jadrovej dohody by však mali iránske centrifúgy rotovať bez fluoridu uránového, keďže ide o zlúčeninu používanú v procese obohacovania uránu. Práve na produkciu obohateného uránu, ktorý môže byť využitý ako palivo v jadrových reaktoroch alebo ako munícia v jadrových hlaviciach, zaviedla JCPOA pre Irán prísne limity. Výmenou za tieto obmedzenia sa signatárske krajiny zaviazali zmierniť ekonomické sankcie voči Iránu. V roku 2018 však od dohody odstúpili Spojené štáty, ktoré následne na islamskú republiku uvalili nové sankcie. Európske štáty, ktoré nesúhlasia s jednostranným odchodom Spojených štátov od zmluvy, sa snažia Iránu pomôcť zmierniť následky amerických sankcií a udržať tak JCPOA v platnosti. Teherán však považuje snahy európskych partnerov za nedostatočné a v posledných mesiacoch začal podnikať kroky smerujúce k zväčšeniu množstva a miery obohatenia svojich zásob uránu.


Policajní odborári žalujú ministerstvo vnútra pre diskrimináciu

Ministerstvo nemá pristupovať ku všetkým odborovým organizáciám jednotne.

BRATISLAVA. Nový odborový zväz políciev (NOZP) podal žalobu na Ministerstvo vnútra (MV) SR, nakoľko sa domnieva, že rezort k nemu nepristupuje rovnakým spôsobom ako k iným odborovým organizáciám v rámci MV SR. TASR o tom informoval právny zástupca NOZP Anton Chromík. "Členovia Nového odborového zväzu polície sú v tomto smere diskriminovaní oproti iným členom iných odborových organizácií a tieto vážne porušenia nabrali takú mieru a boli v takých viacerých oblastiach, že už nebolo možné túto situáciu inak riešiť. Obrátili sme sa na príslušný súd," povedal Chromík. Žalobu na súd podľa Chromíka podali minulý týždeň. NOZP vznikol 1. júla 2015. V rámci polície funguje už od roku 1990 Odborový zväz polície.


Moskovský protest za spravodlivé voľby prebieha pokojne

Organizátori očakávajú na povolenom proteste okolo 100.000 ľudí.

MOSKVA. V daždivom počasí a pod dohľadom stoviek policajtov a príslušníkov špeciálnej jednotky OMON sa v sobotu v ruskej metropole Moskva o 13.00 h SELČ začala ďalšia, tentoraz povolená demonštrácia za slobodné a spravodlivé voľby. Organizátori očakávajú na proteste okolo 100.000 ľudí. Podľa stránky WhiteCounter (Biele počítadlo), zaoberajúcej sa počítaním účastníkov mítingov, sa na úvod podujatia nachádzalo na Sacharovovom prospekte odhadom 7200 ľudí. Ruské ministerstvo vnútra neskôr odhadlo počet účastníkov na 15.000. Z dôvodu zamietnutia registrácie nezávislých kandidátov a kritikov Kremľa do volieb do mestského parlamentu sa od 14. júla v Moskve konajú protesty. Zatiaľ najmasovejšie boli úradmi nepovolené zhromaždenia z 27. júla a 3. augusta, na ktorých bolo dočasne zadržaných viac ako 2000 ľudí. Krátko pred začiatkom protestu sprevádzaného technickými problémami s bezdrôtovými mikrofónmi policajti zadržali v jej štábe odmietnutú kandidátku a právničku protikorupčného fondu Ľubov Soboľovú, ktorá sa na ňom chcela tiež zúčastniť. Oznámila to na svojom twitterovom konte, kde zverejnila aj trojminútové video. V súvislosti s demonštráciou polícia podľa webovej stránky OVD-Info zadržala doteraz v Moskve päť osôb. Nepovolené protesty sa v sobotu konajú aj v Petrohrade a Rostove na Done, kde bolo k 14.00 h SELČ zadržaných celkom 38 ľudí.


Fico bol na nočnej zmene v Košiciach:  Príplatky za prácu v noci budú

Premiér s manažmentom diskutoval aj o tom, čo bude pre firmu znamenať, ak vláda nariadi zvýšenie príplatkov za prácu v noci, počas víkendov a štátnych sviatkov.

KOŠICE. Pre vládu je alarmujúce, že na Slovensku pracuje na počet obyvateľov najviac ľudí v noci v celej Európskej únii. Povedal to premiér Robert Fico (Smer) počas nočnej nedeľňajšej (29.10.) návštevy závodu spoločnosti U-Shin Slovakia s.r.o. v Košiciach. "Je to 240-tisíc ľudí. Ak tento počet dám k celkovému počtu obyvateľov, tak patríme k úplnej špičke Európskej únie," zdôraznil Fico na návšteve firmy, ktorá sa zaoberá výrobou komponentov pre automobilový priemysel. S manažmentom diskutoval o tom, čo bude pre firmu znamenať, ak vláda nariadi od 1. mája 2018 zvýšenie príplatkov za prácu v noci, počas víkendov a štátnych sviatkov. "V tejto firme idú presne podľa Zákonníka práce, pokiaľ ide o nočnú prácu, kde zamestnanec dostáva okrem základnej hodinovej sadzby ešte príplatok za nočnú prácu vo výške 50 centov. Náš návrh je, aby sme tento základný príplatok zvýšili na úroveň 1,25 až 1,50 eura. Rovnako navrhujeme, aby sme opätovne zaviedli tam, kde takéto príplatky nie sú, príplatky za sobotu a nedeľu a zvýšili príplatok za prácu počas štátneho sviatku," vysvetlil premiér. V košickom závode pracuje 1500 ľudí na tri smeny. Niektorým zamestnancom podľa premiéra vychádza osem až desať nocí do mesiaca. "Takýto spôsob práce, keď meníte dni a noci, asi nepatrí medzi najzdravšie spôsoby života, ale taká je realita. My na túto realitu chceme reagovať. Našou odpoveďou bude zavedenie takých príplatkov za prácu v noci, aby to malo nejaký zmysel pre zamestnanca," skonštatoval Fico. "Nemáme záujem vytlačiť túto spoločnosť zo slovenského trhu. Je to asi jedna z najväčších firiem tohto druhu a jeden z najväčších zamestnávateľov vôbec tu v Košickom regióne," komentoval premiér otázku možných dopadov opatrenia na konkurencieschopnosť firmy. Podľa slov generálneho manažéra U-Shin Slovakia s.r.o. Petra Kretoviča zákonná zmena im v prepočte na rok zvýši náklady približne o 3,5 percenta. "Musíme si to prerátať a skúsiť pripraviť opatrenia, aby sme vedeli takú vec kompenzovať a riešiť. Chceme robiť v ďalších obdobiach viac pridanej hodnoty, takže je to jedna z ciest. Samozrejme nebude to také jednoduché, ako to vyzerá teraz," povedal Kretovič. Priemerná mzda zamestnancov vo firme je podľa jeho slov 771 eur v hrubom mesačne


Madurov oponent tajne rokoval s armádou Venezuely

Guaidó obvinil venezuelské bezpečnostné zložky zo snahy o zastrašovanie jeho rodiny.

CARACAS. Predseda venezuelského Národného zhromaždenia Juan Guaidó, ktorý sa minulú stredu vyhlásil za dočasného prezidenta krajiny, mal tajné rokovania s venezuelskou armádou aj políciou. Guaidó to oznámil v článku, ktorý vo štvrtok poslal do amerického denníka The New York Times (NYT). Na týchto stretnutiach sa podľa jeho slov snažili predstavitelia opozície presvedčiť bezpečnostné zložky štátu, aby sa odvrátili od podľa nich nelegitímneho prezidenta Nicolása Madura a aby podporili jeho zosadenie. "Mali sme tajné stretnutia s členmi ozbrojených síl aj bezpečnostných síl. Ukončenie podpory pre pána Madura zo strany armády je kľúčové na to, aby bola umožnená zmena vlády. Väčšina z tých, čo slúžia v armáde, súhlasí s tým, že súčasná situácia v krajine je neudržateľná," napísal Guaidó pre NYT. Líder venezuelskej opozície nešpecifikoval, s ktorými predstaviteľmi venezuelskej armády a polície sa konkrétne rozprával. Napísal však, že ponúkol amnestiu pre "všetkých členov ozbrojených síl, ktorí sa nedopustili zločinov proti ľudskosti". Guaidó pritom vo štvrtok obvinil venezuelské bezpečnostné zložky zo snahy o zastrašovanie jeho rodiny. Polícia mala prísť do výškového domu v Caracase, kde býva, a pýtala sa na jeho manželku Fabianu. "Diktatúra si myslí, že nás bude zastrašovať," uviedol Guaidó podľa agentúry AP v prejave na univerzite v hlavnom meste Caracas, v ktorom predstavil plán opozície, ako dostať Venezuelu z hospodárskej krízy. Povedal, že v byte bola v tom čase aj jeho 20-mesačná dcéra. Na miesto prišli okamžite susedia a začali búchať do hrncov a panvíc. Polícia z budovy krátko nato odišla. Zastrašovanie Guaidóa "zo strany represívnych síl nelegitímnej venezuelskej diktatúry" podľa agentúry AFP odsúdila Organizácia amerických štátov (OAS) združujúca 35 krajín. Guaidóa už za dočasného prezidenta Venezuely uznali Spojené štáty, Kanada, viac než 12 krajín Latinskej Ameriky a naposledy vo v štvrtok v nezáväznej rezolúcii aj Európsky parlament. Naopak, Madura podporili vo funkcii Rusko, Čína, Turecko aj Irán. Rusko dokonca vyhlásilo, že snaha o prebratie moci Guaidóom je vopred pripravenou akciou, ktorú zosnovali Spojené štáty. Venezuelský Najvyšší súd, ovládaný prívržencami Madura, v utorok zakázal Guaidóovi opustiť krajinu a prikázal zmraziť všetky jeho účty. V stredu Maduro v rozhovore pre ruskú tlačovú agentúru RIA Novosti prvýkrát pripustil, že je "ochotný sadnúť si s opozíciou a rokovať v záujme udržania mieru vo Venezuele". Nepovedal však, či je ochotný rokovať priamo s Guaidóom.


Japonsko zakázalo riadenie dronov pod vplyvom alkoholu

Porušenie budú trestať odňatím slobody do výšky jedného roka.

TOKIO. Riadiť dron pod vplyvom alkoholu v Japonsku sa bude trestať odňatím slobody do výšky jedného roka. Vyplýva to z nových vo štvrtok prijatých zákonov s cieľom regulácie týchto čoraz obľúbenejších zariadení. "Myslíme si, že riadiť dron po konzumácii alkoholu je rovnako vážne ako šoférovanie auta (pod vplyvom alkoholu)," povedal pre agentúru AFP predstaviteľ z japonského ministerstva dopravy. Nové zákony prijaté dolnou komorou parlamentu reagujú na zvýšené používanie dronov a nehôd s nimi spojených. Riadiť v opitosti dron vážiaci viac než 200 gramov sa bude môcť pokutovať až v sume 300.000 jenov (zhruba 2450 eur). Pokutami do maximálnej výšky 500.000 jenov (4000 eur) sa bude taktiež trestať vykonávanie nebezpečných kaskadérskych manévrov dronmi, ako sú napríklad strmé pády. V máji Japonsko prijalo sériu zákonov, v ktorých zakázalo prelet dronov ponad dejisko Olympijských hier 2020 v Tokiu i ponad zariadenia americkej armády v krajine. Tokio už skôr zakázalo prítomnosť dronov v strategických priestoroch, akými sú úrad premiéra či kráľovský palác.


Británia sa rozhodla, hranice aj pre Slovákov chce zatvoriť už v marci

Theresa Mayová chystá obmedzenie voľného pohybu oznámiť v rovnaký deň, keď oficiálne spustí rokovania o brexite.

BRATISLAVA. Veľká Británia obmedzí vstup cudzincov do svojej krajiny. Stať by sa tak malo už v marci, keď parlament oficiálne schváli rozhodnutie o začatí rokovaní o odchode krajiny z Európskej únie. Čo by malo byť okolo 15. marca, píše denník The Thelegraph. Rozhodnutie premiérky Theresy Mayovej by sa malo týkať aj Slovákov, no len tých, ktorí by sa do Británie chceli prisťahovať po marci 2017. V praxi to bude znamenať, že občania štátov Únie, ktorí prídu do Británie, už nebudú mať automaticky právo na pobyt, ale budú musieť prejsť rovnakým procesom ako iní cudzinci. Naopak, ľudí, ktorí už v krajine bývajú a pracujú, by sa nové pravidlá zatiaľ dotknúť nemali a mali by mať rovnaké práva ako doteraz. Podmienkou britskej premiérky však je, že aj ostatné štáty zaručia rovnaké práva Britom. To znamená, že občania krajín Únie, ktorí dnes už v Británii sú, by napríklad mohli mať rovnaký nárok na štátne dávky ako Briti. Právo na trvalý pobyt v Británii však ešte stále zaručujú európske normy. Očakáva sa preto, že Mayová sa dostane do konfliktu s Bruselom, ktorý od Britov žiada, aby slobodu pohybu obmedzili až po roku 2019, keď Úniu skutočne opustia. "Naznačovali nám, že Európska komisia sa bude snažiť, aby rovnaké práva mali všetci, ktorí prídu až do momentu nášho odchodu," cituje The Telegraph zdroj z prostredia britskej vlády. "Výsledkom by však mohlo byť, že ak by sme tak dlho čakali, budeme mať v krajine polovicu Rumunska a Bulharska." "Chceme mať kontrolu nad tým, koľko ľudí prichádza do Británie," vysvetlila Mayová v januárovom prejave, ktorým chcela priblížiť, ako bude vyzerať a fungovať Veľká Británia po odchode z Európskej únie. Koľko Slovákov pracuje v Británii, nie je štatisticky jednoznačne podchytené, odhaduje sa však, že ich je 60- až 90-tisíc. "Toto je zatiaľ len špekulácia, naše plány zverejníme neskôr," reagovalo na medializované informácie britské ministerstvo vnútra. "Už vopred sme avizovali, že odchod z Európskej únie využijeme na to, aby sme získali späť kontrolu nad imigráciou, a presne to aj urobíme. Prioritou bude, aby sme dosiahli s Úniou dohodu, ktorá zaručí práva našich občanov." Konzervatívny poslanec Iain Duncan Smith pre The Thelegraph tvrdí, že oznámením Mayová ukáže, že chce prevziať kontrolu nad britskými hranicami a vyjasniť situáciu 3,6 milióna občanov Únie, ktorí dnes žijú v Británii. "Theresa chápe, že ak chcete prebrať kontrolu, musíte získať výhodu. Rokovaniam dodá jednoznačnosť v tom, že určí jasný termín, kým Európska únia sa voči Britom zdá čoraz zmätenejšia a nevraživejšia," povedal Smith, známy britský euroskeptik. Mayová sa chystá obmedzenie voľného pohybu oznámiť v rovnaký deň, keď oficiálne spustí rokovania o brexite, teda odchode Veľkej Británie z Európskej únie. Britská vláda chcela spustiť brexit do konca marca, no zrejme sa tak stane už 9. marca. Vystúpenie Británie z Únie by malo trvať podľa Lisabonskej zmluvy do roku 2019. Jedným z argumentov zástancov odchodu pred referendom bola nespokojnosť s vysokými sociálnymi dávkami pre cudzincov. Preto je práve obmedzenie migrácie jedným z hlavných bodov vládneho programu. Vstup nových migrantov krajina neplánuje zakázať úplne, chce mu dať iné pravidlá. "Je možné, že aj povolanie bude rozhodujúce. Nemyslím si, že by krajina vyhostila všetkých migrantov, niekto musí pracovať napríklad v domovoch pre seniorov," povedal pred časom pre SME prognostik Slovenskej akadémie vied Vladimír Baláž. Vyplýva to aj zo slov premiérky, ktorá v januárovom prejave povedala, že imigrácia ľudí s vysokým vzdelaním je vhodná. Krajina v súčasnosti skúma svoje možnosti. Zvažuje napríklad, že bude udeľovať päťročné zamestnanecké víza, ale zároveň chce týmto ľuďom obmedziť prístup k dávkam. Otázne sú aj pozície, ktoré Briti už v súčasnosti robiť nechcú a ani po vystúpení z Únie sa to podľa odborníkov nezmení. Britské ministerstvo vnútra tvrdí, že v súčasnosti má na stole viacero možností, ale rozhodnutie má padnúť až o spomínané dva roky. O konečnom nastavení migračnej politiky chce kabinet diskutovať aj s firmami. Chce tak zabezpečiť, aby ich nové pravidlá nebrzdili v raste. "Rast zamestnanosti môže byť v regióne o niečo pomalší. Horšie by bolo, keby podobné opatrenie zaviedli aj ďalšie krajiny Únie, keďže z voľného pohybu osôb sme profitovali aj my Slováci. Pre Veľkú Britániu by to znamenalo zdraženie pracovnej sily a vyššie náklady na výrobu, kde imigranti sú často ochotní pracovať za nižšie mzdy ako domáci," hovorí o možných dosahoch analytička Slovenskej sporiteľne Mária Valachyová. Či obmedzenie vstupu Británii neprinesie problémy, je nateraz otázne. Odhady hovoria, že do roku 2020 bude v krajine chýbať až desaťtisíc lekárov. Jedným z dôvodov je fakt, že mnohí sú dnes už starí a skôr či neskôr odídu do dôchodku. Theresa chápe, že ak chcete prebrať kontrolu, musíte získať výhodu. Rokovaniam dodá jednoznačnosť v tom, že určí jasný termín, kým Európska únia sa voči Britom zdá čoraz zmätenejšia a nevraživejšia . Mayová však v najbližších týždňoch bude musieť riešiť aj problém so Škótskom, kde miestni politici žiadajú zopakovanie neúspešného referenda o nezávislosti z roku 2014. Škótska premiérka Nicola Sturgeonová by jeho konanie mala oznámiť práve v čase, keď Británia začne proces svojho odchodu z Únie, napísal v pondelok denník The Times. Väčšina Škótov hlasovala v minuloročnom referende proti vystúpeniu z Európskej únie. Práve hrozba, že by museli opustiť Úniu, bol v roku 2014 jedným z argumentov, prečo zostali súčasťou Veľkej Británie. Definitívne rozhodnutie o prípadnom konaní referenda však musí padnúť v Londýne a podľa The Times je Mayová prípravená súhlasiť s ním, no len pod podmienkou, že sa bude konať až po ukončení rokovaní o brexite.


Prečo si Kosík vybral Mali? Nepochopiteľné, hovorí cestovateľ

Africká krajina zaujme na zájazde, no z dlhodobého hľadiska tam niet čo robiť. Pre všadeprítomnú korupciu sa však do nej ľahko dostať

BRATISLAVA. Po mesiacoch úteku exsiskára Ľuboša Kosíka môžu nasledovať ďalšie mesiace vyjednávania jeho vydania z Mali. Slovensko totiž s africkou krajinou nemá podpísanú žiadnu dohodu o vydávaní osôb. Pokúsi sa preto uplatniť princíp reciprocity, teda vzájomnosti. „V súčasnosti sa pracuje na vydaní tejto osoby s políciou v Mali. Informovať o termínoch je zatiaľ predčasné,“ povedal policajný hovorca Martin Wäldl. Kosíka čaká po návrate domov 14-ročný trest, ktorý mu v júni definitívne vymeral Najvyšší súd za falšovanie zmeniek. Bývalý elitný policajt a príslušník SIS sa v deväťdesiatych rokoch podieľal aj na únose Michala Kováča mladšieho, no keďže platia amnestie Vladimíra Mečiara trestu za tento skutok sa nedočkal. Keď ho súd v júni odsúdil za zmenky, pred nástupom do väzenia ušiel a polícia ho napokon našla v Mali až minulý týždeň. O tom, prečo si mohol vybrať práve západoafrickú krajinu, hovorí pre SME ĽUBOŠ FELLNER z cestovnej kancelárie Bubo. Ako si vysvetľujete, že medzinárodne hľadaný zločinec, akým je Ľuboš Kosík, si vybral ako krajinu na útek Mali?  „Ťažko. Určite mu netreba závidieť, pretože Mali nie je Belize. Sú tam náročné podmienky a život. Mňa ako cestovateľa táto krajina baví, no na život je to možno ako druhé väzenie. Nie je tam úžasné jedlo či káva, nedá sa tam potápať... Z dlhodobého hľadiska tam ani niet čo robiť.“ Ako si Mali vôbec predstavovať? Ako pomerne vyspelú africkú krajinu alebo ako zaostalú krajinu s primitívnymi chatrčami a ťažkými životnými podmienkami? Úradníkovi dáte päť eur a viac ho nič nezaujíma. Niečo si maximálne zapíše do zošita a to je všetko. „Sú tam naozaj chatrče a horšie veci. Ako väčšina ľudí asi aj očakáva, je to krajina tretieho sveta. Môžu vám tam ukázať tú jedinú veľkú budovu, čo majú - budovu národnej banky v Bamaku, ale to je asi všetko. Žije tu veľké množstvo kmeňov, ľudia pestujú sorghum (cirok, pozn. red.), každý má svoje políčko. Mali je však každopádne krásna krajina. Nie je nudná, pretože sú aj také, povedzme, ako Pobrežie Slonoviny. V súčasnosti chcú turisti vidieť najmä Tádž Mahál či Machu Picchu alebo Angkor Wat, Kedysi to bolo Timbuktu (mesto v Mali, pozn. red.). V Guinejskom zálive boli kedysi obchodníci a keď bolo niečo drahé, tak povedali, že to bolo z Timbuktu. Viedla doňho cesta z Maroka, ktorej sa dodnes hovorí 21 dní ťavou.“ Kosíka našli v hlavnom meste Bamako. Líši sa toto mesto od zvyšku krajiny? „Priamo v Bamaku nie je dokopy nič. Sú tam pekné trhy, spomínaná banka, ale to je všetko. Samozrejme, majú tam nejaké hotely a keď prídete zo severu, kde je púšť, tak to na vás pôsobí možno ako veľkomesto. Fungujú tu diskotéky, dá sa zájsť do baru, no na druhej strane to nie je, povedzme, rozvinutý Marakéš. Na uliciach je prach, nejdete tam asi ani do divadla. Je to, podobne ako mnohé iné stredoafrické hlavné mestá, skôr také bezútešné mesto.“ Je beloch v týchto končinách nápadný?  „To nie. V Mali je veľký biznis. Keďže ide o bývalú francúzsku kolóniu, chodia tam najmä Francúzi. Väčšinou vystúpia z lietadla a idú si po svojom, napríklad do fabrík a na obchodné stretnutia. Keby Kosík vedel po francúzsky, pomerne ľahko by tu zapadol. Inde by to už bolo asi horšie. Keď sme šli do spomínaného Timbuktu, boli sme jediní belosi po dlhom čase. V Bamaku je to však iné. Čudujem sa, že ho tam vôbec chytili.“ Sú v Mali policajné kontroly ľudí nezvyčajné? „To nie, kontrolné stanovištia sú takmer všade. Za jediný deň narazíte aj na desať. Je to však len pro forma. Úradníkovi dáte päť eur a viac ho nič nezaujíma. Niečo si maximálne zapíše do zošita a to je všetko. Napokon, aj keď prídete na colnicu, väčšinou tam nie je ani len elektrina.“ Fungujú takto korupčne aj úrady? Sú malé úplatky v Mali všadeprítomné? „Áno, ako všade v Afrike. Ja to pre nich niečo samozrejmé. Aj keď sa o Slovensku hovorí ako o jednej z najskorumpovanejších krajín v Európe, v porovnaní s tamojšími pomermi nejde o nič. Ľudia sú tam dobrí, no korupcia je strašná. Najmä na hraniciach.“ Oficiálne treba na vstup do krajiny víza. Dá sa aj táto povinnosť obísť úplatkami? „Ako turista dostanete víza ľahko, s tým problém nerobia. Neznamenajú však automaticky aj vstup do krajiny. Pri ňom sa stretnete ešte aj s tými drobnými úplatkami. Štát colníkov a podobných úradníkov nejako veľmi ani neplatí, jednoducho sa ráta s tým, že aj toto je ich príjem. Do krajiny sa však určite dá dostať aj bez víz. Napríklad cez púšť, keď nasadnete do džípu a prejdete ju.“ Sú úplatky, ktoré spomínate, na naše pomery vysoké či len symbolické? „Sú to smiešne sumy ako jedno euro či dve, maximálne päť.“ Je takáto lacná celá krajina? „Je veľmi lacná, no s tým, že niektoré služby sú extrémne zlé. Dokonca aj pre tých, ktorí sú zvyknutí na tvrdé podmienky. Keď sa však nehýbete z Bamaka, prežijete aj za veľmi málo peňazí. Hneď ako by ste sa pohli, zistíte, že Afrika je celkovo veľmi drahá.“ Dá sa v Mali fungovať a pohybovať individuálne a bez niekoho, kto dobre pozná tamojšie pomery? „Ani veľmi nie. Teraz tam, navyše, nič nefunguje. Pred časom prišli do krajiny Tuaregovia, nastolili islamské právo a v súčasnosti je v krajine výnimočný stav. Na všetko treba vlastný sprievod, vlastnú dopravu. Preprava je tam všeobecne veľmi zlá. Aj pre nás pri organizovaní ciest je to vždy zložité. Keď sa spýtame, koľko ľudí sa vojde do autobusu, tak nerozumejú otázke a nechápu, čo chceme. Zmestí sa toľko, koľko treba. Nerozumejú napríklad ani otázke, koľko potrvá cesta z Bamaka do Timbuktu. Pozerajú sa na to úplne inak ako my. Je to pritom obrovská krajina, z ktorej vrchná polovica je čistá púšť. Potom nasleduje oblasť Sahelu a dole pri hraniciach s Burkinou Faso a Pobrežím Slonoviny už sú krásne hory a krajina začína byť zelená.“ Ako je to s bezpečnosťou v Mali? „V súčasnosti je v Mali výnimočný stav, potrvá asi do marca 2017. Juh po Bamako je však ešte relatívne bezpečný, severnejšie je to už horšie. Mne sa v Mali nikdy nič nestalo a bol som tam viackrát. Stále však mám túto krajinu zaradenú ako tú nebezpečnejšiu krajinu. Platí však, že keď ako turista prídete a nezabočíte do nesprávnych zón, tak vás neokradnú. Keď by ste tam však mali dom, tak vás zrejme okradnú. Nie je to však také, že by vás tam len tak prepadli na ulici.“   Tento text ste mohli čítať vďaka tomu, že platíte za obsah. Vážime si to.


V areáli bývalej Cvernovky pokračujú prípravy na stavbu novej štvrte

Po odstránení Etážovej budovy na Svätoplukovej ulici pokračuje developer v čistení areálu a ďalších prípravných prácach.

BRATISLAVA. V areáli bývalej Bratislavskej cvernovej továrne pokračuje developer YIT Slovakia v plánovaných asanačných prác. Zámerom je pripraviť územie na vybudovanie novej mestskej štvrti. Majiteľ areálu deklaruje, že disponuje na tieto práce všetkými potrebnými povoleniami. V najbližších mesiacoch bude prebiehať asanácia takzvanej Prevádzkovej budovy na Páričkovej ulici. Ide o výškový objekt administratívnej budovy z roku 1992. Búracie práce budú prebiehať približne dva a pol mesiaca, v období od 3. júla do polovice septembra. "Po citlivom odstránení Etážovej budovy na Svätoplukovej ulici tak YIT pokračuje v čistení areálu a príprave na jeho premenu na živú štvrť," informoval TASR developer. V zóne pôvodne industriálneho areálu má podľa neho vzniknúť nová štvrť s bývaním, kanceláriami, službami a spoločným námestím pre oddych aj kultúru. Popri asanácii objektu na Páričkovej ulici v súčasnosti prebieha aj pokračovanie rekonštrukcie bytového domu Pari. Investor YIT Slovakia už predstavil projekt kancelárií v pamiatkovo-chránenom objekte pod názvom Pradiareň 1900, ktorý má spojiť jedinečnosť historického industriálneho priestoru so súčasnými trendmi dizajnu a technického štandardu.


AUTORSKÁ STRANA TOMÁŠA PROKOPČÁKASme vo vojne. Akurát ju nechceme vidieť

Ak Rusko naozaj zaútočilo na americkú infraštruktúru či voľby, riskuje odvetu.

Je 28. september a riaditeľ americkej FBI James Comey sedí na vypočutí pred komisiou Kongresu Spojených štátov. Politikom s rôznymi postojmi rozpráva, že hackeri pravdepodobne z Ruska testovali možnosti útoku na hlasovací systém amerických prezidentských volieb. Skúšali, či sa dokážu dostať k databázam voličov vo viacerých štátoch. Len nedávno predtým sa na verejnosť dostali ukradnuté citlivé údaje z Pentagonu a Bieleho domu alebo útočníci napadli antidopingovú organizáciu a zverejnili zdravotné záznamy viacerých športovcov. Všetky tieto útoky odborníci aj americké úrady spájali s Putinovou krajinou. Niekedy dokonca priamo ukázali na ruskú vládu a aktivitu vládnych či aspoň vládou podporovaných útočníkov. Dávalo by to zmysel: ak by za útokmi stáli bežní kyberzločinci, dostali by sa s relatívne veľkými nákladmi k údajom, ktoré sa na čiernom trhu nedajú práve najlepšie speňažiť. No štátu – obzvlášť nepriateľsky naladenému k západnému kultúrnemu okruhu - by sa získané informácie pri výkone zahraničnej politiky hodili. Ak chce nejaký štát spôsobiť problémy svojmu oponentovi, má dnes aj rozumnejšie prostriedky, ako poslať niekam brigádu tankov. A riskovať, že po smrti vojakov prevalcuje politiku verejná mienka v domácej krajine. Môže radšej siahnuť po iných nástrojoch a spôsobiť problémy v cieli aj bez toho, aby riskovali životy vlastných občanov. Stačí na to využiť moderné technologické prostriedky, ktoré nevyzerajú hrozivo v televízii, a predsa dokážu spôsobiť vážne problémy. Môže siahnuť po informačnej a kybernetickej vojne. Napríklad ako krajina, ktorá s tým má bohaté skúsenosti. „Rusko má dlhú históriu využívania informácií ako vojenského a politického nástroja,“ píše v analýze pre magazín The Conversation politológ Ryan Maness. „Domáce praktiky cenzúry siahajú už do počiatkov komerčných novín v neskorých rokoch industriálneho Ruska. A do oveľa sofistikovanejšej formy sa rozvinula v časoch sovietskej éry.“ Cieľom takýchto zásahov nie je nevyhnutne presvedčiť nepriateľa o svojej pravde. Naopak, stačí iba vniesť dostatočný zmätok a zneprehľadniť základnú realitu. Nemusíte presviedčať ľudí, že civilné lietadlo zostrelili Ukrajinci, pokojne stačí, ak zmeníte každé dva dni príbeh a hlasné trúby (platené aj užitoční idioti) ho budú hlásať. Výsledkom takéhoto hybridného prístupu k vedeniu vojny má totiž byť váhanie časti spoločnosti, nedôvera k elementárnym faktom a výsledkom vyšetrovania i následne rozvrat dôvery v základné autority, ktoré garantovali aspoň ako-také rozumné fungovanie štátu. Stojí to relatívne málo a zapojenie možno poprieť. Keď James Comey rozprával o útokoch na americké voľby, v skutočnosti už cieľom útočníkov poslúžil. Ich zámerom totiž pravdepodobne nebolo speňažiť menoslov amerických voličov alebo reálne zmanipulovať hlasovanie vo voľbách (je do veľkej miery offline). Stačilo len do hláv ľudí natlačiť trumpovský príbeh, že s tými voľbami nemusí byť všetko v poriadku. „Oni sa nesnažia vybrať víťaza," vysvetľoval podľa Washington Post aj bývalý riaditeľ CIA Michael Hayden. "Snažia sa pohrávať s našimi mysľami." Dôsledkom tak budú nedôvera a polarizácia spoločnosti, ktoré samy osebe sa postarajú o zvyšok. Vy sa už môžete len z pohodlia pozerať. „Putin investoval veľa do programu takzvaných ozbrojených informácií,“ dodáva aj pre denník New York Times Gleb Pavlovsky, ktorý pred rokom 2008 pomáhal naštartovať systém ruskej informačnej vojny. „Cieľom je oslabiť spoluprácu medzi členskými štátmi únie a otupiť opozíciu voči Rusku. Moskva totiž vníma svet a dianie v ňom ako systém špeciálnych operácií a verí, že sama je terčom takýchto operácií Západu.“ Rusko tak napokon pretransformovalo svoje kyberorganiziácie známe pod menami ako Fancy a Cozy Bear z internetových špiónov a spravodajských jednotiek na útočníkov, ktorých cieľom je získať skôr politické páky na ovplyvňovanie diania. A konajú tak v spolupráci s proruskými médiami, ktoré o Západe šíria zväčša negatívne správy až absurdné nezmysly. Lenže, nesmiete to prehnať. Samotný útok štátu či štátnych hackerov na kritickú infraštruktúru inej krajiny či na jej voľby môže byť problémom – prekročením línie. Po roku 2007 a rozsiahlych kybernetických útokoch na Estónsko sa totiž objavila otázka, ako na podobné hrozby reagovať. Krajiny začali budovať vlastné kyberjednotky a NATO si začalo klásť otázku, ako postupovať. Výsledkom je akýsi Tallinnský manuál i vyhlásenie, že aliancia môže reagovať podľa rozsahu kyberútoku, odpovedať naň aj konvenčnými zbraňami a v prípade potreby môžu krajiny aktivovať článok 5 (útok na jedného člena NATO môže byť považovaný za útok proti všetkým). A tu už útočník so svojou hybridnou vojnou riskuje. Ak by sa ukázalo, že sa na americké voľby snaží zaútočiť Rusko (alebo aspoň na dôveru v tieto voľby), môže to byť vnímané podobne, ako keď sa pred americké volebné miestnosti postavia zelení mužíci so samopalmi, aby dozerali by na ich slobodný priebeh – ako na Kryme. Otázkou potom bude, ako by mala, či, presnejšie, ako bude vyzerať odpoveď. Lebo, na rovinu, Západ nie je len obeťou. A po útoku na iránske centrifúgy počítačovým programom Stuxnet už nemôžu Spojené štáty ani predstierať, že sa iba bránia. Takže? Vitajte vo svete, v ktorom už medzi štátmi zúri vojna. Akurát ju nechceme vidieť. Tento text ste mohli čítať vďaka tomu, že platíte za obsah. Vážime si to.


Boston s Chárom porazil pred vlastným publikom Toronto, Jurčov Edmonton prehral v Minnesote

NEW YORK. Hokejisti Bostonu vedení kapitánom Zdenom Chárom zdolali v noci na stredu v zámorskej NHL na domácom ľade Toronto 4:2. Súperovi sa tak revanšovali za prehru spred troch dní (3:4 po predĺžení). Chára odohral 22:32 min., pripísal si jednu strelu, plusku a odsedel dve trestné minúty. Jeho spoluhráč Jaroslav Halák sledoval duel zo striedačky, v bránke Bruins sa predstavil Fín Tuukka Rask. Do hry nezasiahol ani slovenský obranca v službách Toronta Martin Marinčin, ktorý bol zdravý náhradník. V drese Bruins opäť žiaril český útočník David Pastrňák, ktorý strelil efektný gól, pridal skvostnú asistenciu a dostal sa na métu 300 bodov v NHL. Dvadsaťtriročný krídelník strelou s hokejkou medzi nohami prekonal Mikea Hutchinsona a otvoril v 18. minúte skóre. "Bol to inštinkt. Mal som asi skôr prihrať bekhendom, ale napokon som takto vystrelil. Skúšal som to aj na tréningu, ale tam mi to nevyšlo. Mal som šťastie," povedal pre nhl.com Pastrňák, ktorý strelil svoj desiaty gól len v deviatom stretnutí. Významný míľnik v kariére dosiahol Rask, ktorý odchytal svoj 500. zápas v NHL, všetky za Boston. "Som nesmierne šťastný, že som členom tejto organizácie tak veľa rokov," uviedol Rask. Edmonton v zostave s útočníkom Tomášom Jurčom prehral na ľade Minnesoty 0:3. Wild po slabom štarte dokázali prvýkrát v sezóne vyhrať dva zápasy po sebe. Naopak Oilres v druhom zápase po sebe nevyhrali, keď opäť nedali ani gól. Jurčo sa prezentoval jednou strelou na bránku. O čisté konto Wild sa zaslúžili dvaja brankári. Začal Devan Dubnyk, ktorý nepustil za chrbát ani jednu z deviatich striel, ale v 22. minúte sa po kolízii v bránkovisku zranil a nahradil ho Alex Stalock. Ten si pripísal 16 úspešných zákrokov. Pri všetkých góloch Minnesoty bol Eric Staal, ktorý si dvomi gólmi otvoril strelecký účet v sezóne a pridal aj asistenciu. "Po začiatku sezóny chcete čo najrýchlejšie streliť gól a dostať sa do pohody. Trvalo to dlhšie, ale snáď sa to už rozbehne," povedal Staal. Po štvorzápasovej absencii pre zranenie sa do zostavy Wild vrátil Mats Zuccarello a vďaka asistencii zaznamenal prvý bod v službách Minnesoty. NHL 2019/2020 - základná časť - výsledky - streda: Góly: 18. Pastrňák (Marchand, Krug), 27. Marchand (Pastrňák, McAvoy), 47. B. Ritchie (DeBrusk), 58. P. Lindholm (Kuraly) – 25. Kapanen (Kerfoot, Holl), 33. Kerfoot (Kapanen, W. Nylander) /Obranca Zdeno Chára (Boston) odohral 22 a pol minúty, jedenkrát vystrelil na bránu, zablokoval tri strely, odsedel si jeden dvojminútový trest a pripísal si jeden plusový bod. Brankár Jaroslav Halák (Boston) ani obranca Martin Marinčin (Toronto) do zápasu nezasiahli./ Góly: 28. Eichel (Dahlin, Olofsson), 40. S. Reinhart (Ristolainen, Eichel), 41. Skinner (Eichel, Jokiharju), 64. Eichel (Ristolainen, Mittelstadt) – 6. Gambrell (E. Karlsson, Sörensen), 16. Vlasic (Marleau, Meier), 52. E. Karlsson (Labanc, Marleau) Góly: 31. Acciari (Hunt, Sceviour), 38. Malgin (Huberdeau), 54. Huberdeau (Barkov, Strålman), 59. Vatrano (Malgin, Barkov) – 32. Blueger (Guentzel, Simon), 55. Hörnqvist (Guentzel, Crosby) Góly: 26. DeAngelo (Lemieux, Bučnevič), 38. DeAngelo (R. Strome, Kakko) – 14. Crouse (Fischer, Söderberg), 34. Goligoski (Chychrun, Schmaltz), 62. Dvorak (Goligoski, Keller) Góly: 17. Mantha (Hronek, Bertuzzi), 30. Cholowski (Hirose, Athanasiou) – 42. Horvat (E. Pettersson, Q. Hughes), 44. Horvat (Q. Hughes, J. T. Miller), 53. Virtanen (Leivo, Jo. Benn), 55. Schaller (E. Pettersson), 59. Horvat Góly: 12. E. Staal (Greenway, Zuccarello), 13. E. Staal (Soucy, Greenway), 17. Hunt (Dumba, E. Staal) /Útočník Tomáš Jurčo (Edmonton) odohral 11 minút a 40 sekúnd, počas ktorých jedenkrát vystrelil na bránu súpera./ Góly: 12. Josi (Duchene, Ellis), 17. Sissons, 21. Grimaldi (Bonino), 31. Ekholm, 45. Arvidsson, 49. Järnkrok (Arvidsson, Turris) – 44. Getzlaf Góly: 18. Connor (Little, Ehlers), 33. Ehlers (Pionk, Heinola) – 11. Wagner (Clifford, Martinez), 25. MacDermid, 46. Kopitar (Doughty, Quick) Góly: 17. Dach (Määttä, D. Strome) – 59. Holden (Mark Stone, Stastny), rozh. náj. Theodore Góly: 24. E. Lindholm (J. Gaudreau, Giordano), 37. Czarnik (Lucic, Brodie), 60. Rieder (Mangiapane, D. Ryan) – 21. Carlson (Ovečkin, Oshie), 23. Stephenson, 37. Ovečkin (Bäckström, Gudas), 53. T. Wilson (Eller, Kempný), 59. Carlson /Obranca Martin Fehérváry (Washington) do zápasu nezasiahol./


Líder SMK Menyhárt sa vzdal kandidatúry v prospech Mistríka

BRATISLAVA. Predseda mimoparlamentnej Strany maďarskej komunity (SMK) József Menyhárt sa v utorok vzdal kandidatúry na post prezidenta, uviedol to počas tlačovej konferencie v Bratislave. Ako povedal, vzdáva sa v prospech Roberta Mistríka. Menyhárt považuje Mistríka "za najlepšieho pravicového demokratického kandidáta". Verí, že jeho rozhodnutie presvedčí ostatných demokratických kandidátov, aby prehodnotili svoje postoje. Predseda SMK vyzval všetkých sympatizantov strany, ale aj maďarských voličov, aby už v prvom kole podporili Mistríka, "aby sme mali koho voliť aj v druhom kole". Podľa neho je "našou spoločnou zodpovednosťou, aby sme ľudí minulosti a politického biznisu nepustili do paláca". Prvé kolo prezidentských volieb bude 16. marca. Ak v prvom kole ani jeden z kandidátov nezíska nadpolovičnú väčšinu platných hlasov voličov, bude sa konať 30. marca druhé kolo. Postupujú doň dvaja najúspešnejší kandidáti z prvého. Hlasovať sa bude od 7. h do 22. h. V abecednom poradí kandidujú Béla Bugár, Zuzana Čaputová, Martin Daňo, Štefan Harabin, Eduard Chmelár, Marian Kotleba, Milan Krajniak, František Mikloško, Robert Mistrík, Maroš Šefčovič, Róbert Švec, Bohumila Tauchmannová, Juraj Zábojník a Ivan Zuzula.


Vláda schválila prvý akčný plán reformy školstva

Akčný plán je zameraný na regionálne školstvo, vysoké školy a ďalšie vzdelávanie.

BRATISLAVA. Implementačný plán Národného programu rozvoja výchovy a vzdelávania (NPRVaV), ktorý má určiť smerovanie slovenského školstva na nasledujúcich desať rokov, sa skladá zo 106 opatrení, ktoré sú rozdelené v piatich dvojročných na seba nadväzujúcich akčných plánoch. Vláda v stredu schválila nové znenie programu, ktorý predstavila šéfka rezortu školstva Martina Lubyová (nominantka SNS) a prvý akčný plán na obdobie rokov 2018 - 2019. Zároveň vzala na vedomie akčné plány č. 2 - 5, teda od rokov 2020 až 2027. Jednotlivé opatrenia sú zoradené v troch oblastiach, a to regionálne školstvo, vysoké školy a ďalšie vzdelávanie. V oblasti regionálneho školstva program počíta napríklad so zavedením povinného predprimárneho vzdelávania v materských školách pre každé dieťa jeden rok pred plnením povinnej školskej dochádzky v základnej škole. Od štyroch rokov by to malo byť od roku 2021, o rok neskôr by mali mať právo na návštevu škôlky deti od troch rokov. Národný program sa v rámci regionálneho školstva zaoberá aj žiakmi zo sociálne znevýhodneného prostredia. Vytvorená by mala byť podpora výchovy a vzdelávania týchto detí na stredných školách, ale aj ich prechod zo základnej na strednú školu. Veľká časť implementačného plánu sa venuje inkluzívnemu vzdelávaniu, tejto oblasti sa Ministerstvo školstva, vedy, výskumu a športu (MŠVVaŠ) plánuje venovať už od tohto roka. Postupne chce napríklad zvýšiť počet odborných zamestnancov v školách, najmä asistentov učiteľa, sociálnych pedagógov, školských psychológov a špeciálnych pedagógov, ale napríklad aj vytvoriť stratégiu postupného rozvoja inkluzívneho vzdelávania na Slovensku. Od roku 2020 rezort školstva plánuje s odstránením dvojzmennej prevádzky v základných školách, najmä v lokalitách s vysokou koncentráciou marginalizovaných rómskych komunít. Dôraz sa kladie aj na vzdelávanie žiakov v jazykoch národných menšín. Lubyová viackrát avizovala, že sa chce zamerať na podporu atraktivity učiteľského povolania. Cieľom v rokoch 2019 - 2020 je zrealizovať analýzu stavu atraktivity tohto povolania a zamestnanosti učiteľov na základe viacerých údajov. Súčasťou analýzy bude stanovenie ďalších kritérií na vyhodnocovanie atraktivity povolania pedagogických zamestnancov s ohľadom na mieru atraktivity učiteľského povolania v jednotlivých regiónoch a návrh opatrení na zvyšovanie atraktivity povolania. Rovnako by sa podľa Národného programu mala zvýšiť aj platová tarifa pedagogických a odborných zamestnancov. "V rokoch 2019 a 2020 by sa mali týmto zamestnancom zvýšiť platové tarify o desať percent. Ďalej sa budú zvyšovať tak, aby sa platy v roku 2027 dostali na úroveň 85 percent platu vysokoškolsky vzdelaných zamestnancov," uvádza sa v implementačnom pláne programu. Počíta sa aj so zvýšením finančného ocenenia učiteľov na začiatku kariéry. Základná platová tarifa by sa mala zvýšiť o 9,5 percenta, následné zvyšovanie bude o 0,25 percenta pre prvý až ôsmy rok započítanej praxe, od deviateho roku je naplánované zvýšenie od 0,5 percenta. Od roku 2020 by sa mali upraviť štátne vzdelávacie programy, ale i vypracovať modelové školské vzdelávacie programy. Cieľom je i postupný presun časti kompetencií štátnej správy v oblasti riadenia a financovania regionálneho školstva z Ministerstva vnútra späť na ministerstvo školstva. Program kladie dôraz aj na vysoké školstvo. Od roku 2021 by sa mali podporovať programy, ktoré budú zamerané na prácu s talentmi počas vysokoškolského štúdia. Podobne ako v regionálnom školstve, i tu by si mali finančne polepšiť vysokoškolskí učitelia a vedecko-výskumní pracovníci. Aj v tomto prípade by malo byť zvyšovanie tarifným platov rovnaké. Mladým zamestnancom by sa mala zvýšiť základná platová tarifa o 8,7 percenta, následné zvyšovanie v priemere o dve percenta do 15 rokov započítanej praxe, potom do 32 rokov započítanej praxe v priemere o tri percentá. "Všetko, čo je v NPRVaV v prvom akčnom pláne, je rozpočtovo kryté alebo už dohodnuté. Keďže rokovania o štátnom rozpočte na budúci rok ešte prebiehajú, čokoľvek sa ďalej vyrokuje, tak bude do akčného plánu doplnené," povedala šéfka rezortu školstva po rokovaní vlády. Zároveň povedala, že ide o "živý dokument", nakoľko sa budú hodnoty, ktoré sú v programe vyčíslené, meniť podľa politických priorít v danom období. Ročný rozpočet ministerstva školstva je vyčíslený zhruba na jeden a pol miliardy eur. Národný program počíta s navýšením týchto financií. "V najbližších dvoch rokoch treba nastaviť prostredie, regulácie a zákony na to, aby sa všetky ďalšie reformy mohli udiať. Máme zvýšené tempo legislatívnych prác," podotkla Lubyová s tým, že významné je i to, že sa navyšujú prostriedky na platy učiteľov.


Podanie obžaloby na Kočnera v prípade vraždy Kuciaka sa predpokladá do konca mesiaca

BRATISLAVA. Dozorový prokurátor Úradu špeciálnej prokuratúry (ÚŠP) predpokladá podanie obžaloby na podnikateľa Mariana Kočnera v prípade vraždy investigatívneho novinára Jána Kuciaka a jeho snúbenice Martiny Kušnírovej na Špecializovaný trestný súd v Pezinku (ŠTS) do konca tohto mesiaca. TASR o tom informovala v pondelok hovorkyňa ÚŠP Jana Tökölyová. Približne pred troma týždňami vyšetrovateľ ukončil vyšetrovanie a obhajobe dal lehotu od 30. septembra do 4. októbra na oboznámenie sa s jeho výsledkami. Obhajca, v tomto prípade obvineného a v kauze televíznych zmeniek obžalovaného Mariana Kočnera, Marek Para, mal študovať spis na NAKA v Nitre. Rovnako aj právni zástupcovia poškodených Daniel Lipšic a Roman Kvasnica mali možnosť predtým ako Para sa oboznámiť s výsledkami vyšetrovania. Podľa Lipšica zámerom prokuratúry bolo nežiadať o ďalšie predĺženie väzby, ale podať obžalobu ešte v predĺženej lehote väzby. To vychádza na koniec októbra, keď už lehota väzby je predĺžená do konca novembra. Kočnera obvinili z objednávky vraždy novinára Kuciaka, pri ktorej zomrela aj jeho snúbenica, 8. marca tohto roka. Kuciakovu likvidáciu si mal objednať pre jeho novinársku prácu. Voči obvineniu podal Para na ÚŠP sťažnosť, ktorú ÚŠP v apríli zamietol. Len nedávno ÚŠP opätovne zamietol sťažnosť Kočnera voči obvineniu. Podľa názoru obhajcu z uznesenia o zamietnutí vyplývajú rozsiahle porušenia práva na obhajobu. Preto chce podať po druhý raz opravný prostriedok generálnemu prokurátorovi Jaromírovi Čižnárovi. Koncom marca Kočnera spolu s ďalším z obvinených v prípade Kuciakovej vraždy Tomášom Szabóom obvinili aj z prečinu nedovoleného ozbrojovania a obchodovania so zbraňami. S Kočnerom a bývalým riaditeľom televízie Markíza Pavlom Ruskom sa medzičasom na ŠTS v Pezinku začalo koncom júla aj hlavné pojednávanie v kauze televíznych zmeniek, pre ktorú je Kočner naďalej väzobne stíhaný. Okrem toho Krajská prokuratúra v Bratislave koná v kauze sledovania novinárov. Na sledovanie si mal Kočner najať exsiskára a bývalého novinára Petra Tótha. Od leta minulého roka sa Kočner neúspešne snažil dva razy dostať z väzby na slobodu. Naposledy, 24. júna, prostredníctvom svojho obhajcu vzal späť v poradí tretiu žiadosť o prepustenie z väzby. Kočnera nedávno obvinili aj v prípade "motákov", keď vyšetrovateľ národnej protizločineckej jednotky NAKA vzniesol obvinenie z pokusu zločinu marenia spravodlivosti.


Rakúšania postavia v Poľsku cesty za milióny eur

VIEDEŇ, VARŠAVA. Rakúska stavebná firma Porr získala na začiatku nového roka v Poľsku dve objednávky. Postaví 21,5 kilometra rýchlostnej cesty z Gdanska, cez Varšavu do Krakova. Bude sa podieľať aj budovaní protipovodňovej nádrže na juhu krajiny. Firma o tom informovala v pondelok. Uviedla, že hodnota objednaných prác dosiahla 148 miliónov eur. Úsek rýchlostnej cesty, ktorý má firma postaviť za 34 mesiacov, bude stáť 106 miliónov eur. Náklady na protipovodňovú nádrž dosiahnu 42 miliónov eur. Prvý projekt bude spolufinancovať EÚ a druhý Svetová banka.


Predaj áut v Číne v januári klesol, môžu za to vyššie dane

Odbyt vozidiel na čínskom trhu sa v prvom mesiaci roka zvýšil len o 0,2 percenta na 2,5 milióna kusov.

PEKING. Predaj áut v Číne v januári klesol. Je to reakcia na zvýšenie dane na autá s malými motormi. Vyplýva to z najnovších údajov čínskeho združenia výrobcov automobilov (CAAM). Podľa CAAM v ázijskej krajine, ktorá je najväčším trhom s autami na svete, sa v januári predalo 2,1 milióna osobných áut, o 1,1 % menej ako v rovnakom období vlani. Na ilustráciu, v decembri stúpol dopyt po autách v Číne medziročne o 9,1 %. Celkový odbyt vozidiel na čínskom trhu, vrátane nákladných áut a autobusov, sa v prvom mesiaci roka zvýšil len o 0,2 % na 2,5 milióna kusov. Za celý minulý rok vzrástol odbyt áut v Číne o 15 % po tom, ako vláda v Pekingu znížila na polovicu 10-% daň z predaja vozidiel s malými motormi. Od januára tohto roka však táto daň naopak zvýšila z 5 % na 7,5 %. Ale dopyt po SUV modeloch aj v januári 2017 vzrástol, a to o 10,5 % na 881.000 vozidiel, z toho odbyt lacnejších SUV vyrábaných v Číne vyskočil o 15,2 % na 543.000 áut. Na druhej strane, predaj sedanov na čínskom trhu v januári klesol o 3 % na 1,1 milióna kusov. Na januárové výsledky mali vplyv aj oslavy nového Lunárneho roka, ktoré tentoraz pripadli na koniec minulého mesiaca. Autosalóny sú totiž počas sviatkov zatvorené. Americký koncern General Motors zaznamenal v januári pokles predaja v Číne o 24 % na 321.264 áut a pripísal to práve oslavám. Aj ďalšia americká firma Ford hlási za január pád odbytu v Číne o 32 % na 88.432 vozidiel. Nemecký výrobca luxusných áut BMW oznámil, že odbyt jeho modelov ako aj značky Mini, ktorú vlastní, na čínskom trhu v januári stúpol o 18,2 % na 51.345 kusov. Prvýkrát tak prekročil hranicu 50.000 áut. Nissan Motor, najpopulárnejšia japonská značka v Číne, vykázala za január pokles predaja o 6,2 % na 119.411 áut. Naproti tomu Toyota Motor uviedla, že jej januárový predaj v Číne sa zvýšil o 8,1 % na 101.800 kusov.


Erdogan rokoval v Saudskej Arábii a Kuvajte o kríze s Katarom

Turecká hlava štátu ukončí svoje krátke turné po troch krajinách Perzského zálivu návštevou Kataru.

KUVAJT. Turecký prezident Recep Tayyip Erdogan sa v nedeľu v rámci svojej oficiálnej návštevy Kuvajtu porozprával s tamojším vládcom emirom Sabáhom Ahmadom Džábirom as-Sabáhom o spôsoboch ako ukončiť diplomatickú krízu medzi Katarom a štvoricou arabských krajín. Informovala o tom agentúra AP. Erdogan pricestoval na stretnutie s kuvajtským emirom, ktorý je sprostredkovateľom medzi oboma stranami tohto konfliktu, v nedeľu podvečer. Turecká hlava štátu sa do Kuvajtu presunula zo susednej Saudskej Arábie. V prístavnom meste Džidda na pobreží Červeného mora Erdogan v nedeľu taktiež o tejto situácii hovoril s tamojším kráľom Salmánom. Prezident Erdogan ukončí svoje krátke turné po troch krajinách Perzského zálivu v pondelok návštevou Kataru. Cieľom tejto cesty je spoločne nájsť spôsob ako čo najskôr urovnať celý spor. Saudská Arábia, Egypt, Bahrajn a Spojené arabské emiráty (SAE) prerušili 5. júna diplomatické styky s Katarom a zaviedli bojkot voči svojmu malému, no bohatému susedovi. Dauhu obviňujú okrem iného z podpory teroristických organizácií. K ich požiadavkám patrí obmedziť vzťahy s Iránom, vypovedať z krajiny tureckých vojakov či zatvoriť televíziu al-Džazíra.


Budapešť ostáva aj po nehode na Dunaji obľúbenou destináciou Kórejčanov

Menej Kórejčanov chodilo do Budapešti len bezprostredne po havárii lode.

BUDAPEŠŤ. Aj po tragickej nehode maďarskej vyhliadkovej lode na Dunaji 29. mája zostáva Budapešť obľúbenou destináciou juhokórejských turistov, povedal v stredu v rozhovore pre denník Magyar Nemzet predseda Zväzu maďarských hotelov a reštaurácií Tamás Flesch. Mierny pokles o ubytovacie kapacity zo strany Kórejčanov podľa Flescha zaznamenali len v dňoch bezprostredne po havárii lode. Záujem o návštevu maďarskej metropoly sa opäť normalizoval, avšak objednávky na vyhliadkové plavby Kórejčania masovo rušia, dodal predseda. Poznamenal, že turisti z iných krajín o plavby majú stále veľký záujem, preto by uvedená tragická udalosť nemala vážnejšie ovplyvniť tohtoročnú plavebnú sezónu. Bilanciou nehody zrážky maďarskej vyhliadkovej lode Hableány so švajčiarskou výletnou loďou Viking Sygin je v súčasnosti 25 mŕtvych vrátane dvojčlennej posádky. Bezprostredne po zrážke sa podarilo z Dunaja zachrániť sedem Kórejčanov. Záchranári ešte intenzívne pátrajú po troch nezvestných.


Kam Katarzia smeruje? To nie je jasné

Nový album mladej pesničkárky je prekvapením: nechýba na ňom elektronika, rapovanie či popovejšie piesne.

Hodinový hotel je smutným miestom, kam si ľudia chodia navzájom zahojiť rany. Mladá speváčka Katarzia, vlastným menom Katarína Kubošiová, o tom spieva na svojom novom albume. Je to zaujímavá metafora pre dnešné vzťahy. Šteklivý text ako „omotám si ťa rukami, nohami, tekutinami,“ pritom doplnila o dubstepové rytmy a dialógom s Robertom Rothom, ktorý do nálady prispel svojím zastretým hlasom.  Katarziu sme doteraz poznali skôr ako melancholickú folkerku, čo citlivo vybrnkáva tóny na španielke. To sa teraz zmenilo. Na novinke Agnostika experimentuje s rôznymi hudobnými vplyvmi a polohami.  Agnostika vychádza oficiálne v pondelok. Katarzia hovorí, že sa o zmenu nepokúšala: „Robila som to, čo ma baví a toto je výsledok.“ Väčšina nových piesní získala údernú rytmiku vďaka spolupráci so skúsenými hudobníkmi bubeníkom Martinom Valihorom či basgitaristom Marekom Minárikom. Nové piesne ako Srnka či Mont Blanc by sa vďaka tomu už mohli pokúšať uspieť v komerčných rádiách. To však nebol cieľ: „Podľa mňa nehrozí, že by ma začali hrať a ani sa nad tým nezamýšľam. Určite ma budú ignorovať“ myslí si Katarzia. Album napríklad otvára pôsobivý, precítený úvod s nádychom tajomna s jemnými klavírnymi tónmi. Nasleduje potom divoká zmes piesní, z ktorých niektoré majú známu melancholickú atmosféru, iné koketujú s elektronikou a tanečnými rytmami, čím trochu pripomínajú tvorbu kapely Noisecut a na albume sa objaví aj pokus o rapovanie (Princezná lolita). Poslucháč bude možno na pochybách, či album považuje za pestrý alebo skôr chaotický. Odvaha tomu nechýba, no album miestami vyznieva bizarne. Čo sa nezmenilo je, že Katarziine texty sú stále plné záhadných významov a básnických slovných zvratov. Kto rád nad hudbou rozmýšľa aj po jej doznení, nájde na Agnostike veľa podnetov: na filozofovanie o vzťahoch, predsudkoch, samote či slobode. „Spievam hlavne o tom, ako dnes v Európe žijeme, ako sa náš život vzďaľuje od konzervatívnej viery. Texty píšem o veciach, ktoré sa dejú okolo nás,“ komentuje Katarzia. Agnostika rozhodne stojí za vypočutie, aj keď by možno potrebovala jednoznačnejší koncept. Katarzia uvažuje nad tým, že by v budúcnosti prešla skôr k elektronike. Nové piesne dokazujú, že by jej tá poloha svedčala. Veď podobným vývojom napríklad v poslednom čase prešiel aj americký spevák Bon Iver, dnes folková špička. Tento text ste mohli čítať vďaka tomu, že platíte za obsah. Vážime si to.


Symbolmi predsedníctva Fínska na čele EÚ sú uhlíková neutralita a právo

Helsinki sa preto budú usilovať o to, aby všetky krajiny EÚ dosiahli uhlíkovú neutralitu do roku 2050.

HELSINKI. Fínsko od 1. júla preberá rotujúce predsedníctvo v Rade EÚ pod heslom "udržateľná budúcnosť pre udržateľnú Európu". Uviedol to vo štvrtok fínsky premiér Antti Rinne na stretnutí so zástupcami európskych médií v Helsinkách. Premiér zdôraznil, že v poradí tretie predsedníctvo jeho krajiny začína v dobe, keď má Úniu opustiť Spojené kráľovstvo. Lídri EÚ sa budú okrem toho budú musieť dohodnúť na novom obsadení vysokých pozícií v štruktúrach EÚ a na budúcom sedemročnom rozpočte na roky 2021-2027. Jednou z hlavných priorít fínskeho predsedníctva bude podľa premiéra boj proti klimatickým zmenám. Helsinki sa preto budú usilovať o to, aby všetky členské krajiny súhlasili s cieľom dosiahnutia tzv. uhlíkovej neutrality do roku 2050. Z ďalších priorít, ktoré chce Fínsko "razantne" presadzovať, Rinne pripomenul dodržiavanie princípov právneho štátu. V reakcii na novinársku otázku vyjadril pochopenie pre snahy niektorých krajín, aby bolo čerpanie prostriedkov z eurofondov podmienené dodržiavaním pravidiel právneho štátu. Občania Fínska, ktoré je čistým prispievateľom do rozpočtu EÚ, sa môžu oprávnene pýtať, prečo majú prostredníctvom eurofondov pomáhať tým krajinám, ktoré nedodržiavajú spoločnú európsku legislatívu. Rinne ďalej poprel, že by na nadchádzajúcom krízovom summite EÚ (30.6) zameranom na prerozdelenie top pozícií v inštitúciách EÚ podporoval kandidáta Európskej ľudovej strany (EPP) Alexandra Stubba, pôvodom z Fínska, na funkciu predsedu Európskej komisie. Túto pozíciu si s ohľadom na výsledky eurovolieb nárokuje EPP a Stubb je v hre potom, ako hlavy vlád a štátov EÚ nepodporili Manfreda Webera na tento post. Rinne zdôraznil, že jeho vláda už navrhla nominanta do exekutívy EÚ, keď budúcou fínskou eurokomisárkou bude bývalá ministerka financií Jutta Urpilainenová, a na tomto postoji nechce nič meniť. Už aj preto, že Fínsko má v hre dvoch "vážnych kandidátov" na obsadenie postu šéfa Európskej centrálnej banky (ECB). Problémy spojené s nominačným procesom pred novinármi spomenula aj fínska ministerka pre európske záležitosti Tytti Tuppurainenová, ktorá zažartovala, že nezhody na úrovni premiérov a prezidentov by sa mali riešiť na spôsob fínskej sauny: "zavrieť dvere a nepustiť nikoho von, kým nedôjde k dohode". Podľa jej slov úloha Fínska ne čele EÚ by mala mať podobu dirigenta, ktorý síce "netvorí hudbu", ale bez jeho pričinenia "hudobné tóny nedosiahnu potrebný súlad a želané znenie".


Z plastových fliaš sa dajú postaviť mosty, prístrešky aj nábytok

Plastové fľaše netreba vždy vyhazdovať, sú oveľa pevnejšie, ako by ste od nich očakávali.

POSTDAM, BRATISLAVA. Plastové fľaše od nápojov možno opätovne využívať bez toho, aby museli prejsť energeticky náročnou recykláciou. Vývojári z Hasso Plattner Institute vyvinuli softvér, ktorý využíva fľaše ako stavebné prvky pevných konštrukcií. Na začiatku je model, pri ktorom si navrhnete kreslo, stôl, čln, most alebo prístrešok. Softvér prepočíta všetky sily ktoré na fľaše pôsobia a určí zaťažiteľnosť. V druhom kroku navrhne spojovacie prvky, ktoré je možné vytlačiť na 3D tlačiarni. Výsledkom je stavebnica, prostredníctvom ktorej je možné stavať mimoriadne pevné konštrukcie. V mnohom predstihujú očakávania, ktoré by ste spájali s mäkkým a ohybným plastom fliaš. Softvér pomáha pri modelovaní tvarov databázou konštrukčných dielcov, ale umožňuje aj dynamicky pracovať s tvarmi, do ktorých vygeneruje konštrukčné prvky sám. Vývojári hľadali spôsob, ako zefektívniť používanie 3D tlače, aby aj pri malých zariadeniach umožnila vytvárať veľké objekty. Prišli na to, že kým tlačiareň na mieru pripraví spojky fliaš - hoci aj z recyklovaného materiálu - fľaše, ktoré sú odpadom sa stanú hlavným konštrukčným materiálom. Projekt má podľa magazínu Digital Trends viacero úspechov, a tak nič nestojí v ceste tomu, aby sa niekto pustil do vstrekolisovej výroby spojok, ktoré by technológiu priniesli masám.


Federer jednoznačne postúpil do štvrťfinále v Miami, Medvedeva zdolal za hodinu

Švajčiarsky tenista v ďalšom kole nastúpi proti Andersonovi.

MIAMI. Švajčiarsky tenista Roger Federer zdolal ruského hráča Daniila Medvedeva 6:4, 6:2 v stredajšom zápase osemfinále dvojhry na turnaji ATP Masters 1000 Miami Open presented by Itaú v americkom Miami (dotácia 8 359 455 USD, tvrdý povrch). Držiteľ dvadsiatich grandslamových titulov ani raz nestratil podanie a sám využil všetky tri brejkbalové príležitosti. Zaznamenal už osemnáste víťazstvo v tomto roku, pričom sa v stredu zdržal na dvorci iba 62 minút. Tridsaťsedemročný rodák z Bazileja skompletizoval zoznam štvrťfinálových dvojíc. V ďalšom dueli si Federer zmeria sily s Juhoafričanom Kevinom Andersonom, ktorý ho zdolal vo štvrťfinále vlaňajšieho Wimbledonu. Dvojhra - 4. kolo (osemfinále): Roger Federer (Švaj.-4) - Daniil Medvedev (Rus.-13) 6:4, 6:2 John Isner (USA-7) - Roberto Bautista-Agut (Šp.-22) 7:6 (1), 7:6 (5)


Umelá inteligencia porazila svetového šampióna v hre Go

AlphaGo je zručnejšia a šikovnejšia. V prvej hre porazila aktuálnu svetovú jednotku.

SAN CARLOS, BRATISLAVA. Jediný rok postačil na to, aby sa počítač výrazne zlepšil v stratégii hry Go. Po minuloročnom víťazstve nad svetovým majstrom Lee Se-dolom 4:1 i tento rok Google a jeho spoločnosť Deep Mind ukazujú, ako umelá inteligencia dokáže riešiť náročné problémy. AlphaGo totiž zvíťazila v prvom z trojice súbojov nad aktuálnou svetovou jednotkou Ke Jiem. Najlepší súčasný ľudský hráč Go umelú inteligenciu podľa BBC opísal ako "boha medzi hráčmi Go". Ke Jie mal byť prekvapený z niektorých ťahov, ktoré by človek proti človeku zrejme nikdy nepoužil. Vyčerpávajúca hra s 289 ťahmi tak bola nad možnosti súčasnej svetovej jednotky. "Bola to však veľmi tesná a vzrušujúca hra, ktorá ukázala, ako veľa venoval Ke Jie príprave na tento súboj," uznal aj Demis Hassabis, spoluzakladateľ spoločnosti Deep Mind. Od minuloročného súboja prešla inteligencia AlphaGo vývojom, pri ktorom sa neurónová sieť trénovala nielen na hrách s ľudskými protivníkmi, ale i pri hre proti sebe. Vznikli tak nové postupy, obranné a útočné ťahy, ktoré dali jej hre nový spád a dynamiku. Stará ťahová hra Go je príliš zložitá na to, aby ju mohli počítače vyhrávať hrubým výkonom. Na hraciu plochu 19x19 políčok sa umiestňujú kamene tak, aby ohraničili čo najväčšiu plochu poľa. Analyzovať všetky možnosti ťahu, s prihliadnutím na kombinácie protivníka i vlastných ťahov je preto pre počítače prakticky nemožné. Umelá inteligencia a umelé neurónové siete však postupujú inak. Využívajú rozhodovacie stromy, ktoré vychádzajú aj z minulých skúseností. Po prvej hre budú v najbližších dňoch nasledovať ďalšie, už dnes sa však dá predpokladať, že umelá inteligencia zvíťazí.


Ak sa zníži daň na potraviny, ušetria najmä najbohatší

Rozpočtová rada vypočítala, že zníženie dane by nezasiahlo všetky domácnosti rovnako.

BRATISLAVA. Predložený návrh novely zákona o dani z pridanej hodnoty (DPH), ktorým by sa mala znížiť daň na väčšinu potravín na desať percent zo súčasných 20 percent, by v prípade schválenia spôsobil prepad príjmov štátneho rozpočtu približne o 400 miliónov eur ročne. Domácnosti by v priemere ušetrili 11 eur mesačne, no väčšiu úsporu by mali domácnosti s najvyšším príjmom. Vyplýva to z analýzy, ktorú zverejnila Rada pre rozpočtovú zodpovednosť (RRZ). "Zavedenie navrhovaného opatrenia by podľa kvantifikácie RRZ malo negatívny vplyv na saldo verejnej správy vo výške 0,4 percenta hrubého domáceho produktu (HDP), čo znamená 398 miliónov eur v roku 2020, 416 miliónov eur v roku 2021 a 434 miliónov eur v roku 2022," vyčíslili analytici. Dosah navrhovaného opatrenia by bol pre všetky domácnosti pozitívny, avšak nebol by rozdelený rovnomerne. Najviac, vyše 16 eur mesačne, by podľa RRZ ušetrili najbohatšie domácnosti, kým u najchudobnejších by úspora bola najnižšia, a to približne šesť eur. "Objem ušetrenej DPH pre domácnosti s najvyšším príjmom by bol 2,5-krát vyšší v porovnaní s prínosom, ktorý by získali domácnosti s najnižším príjmom," uvádza analýza. RRZ očakáva, že sa zníženie DPH premietne do zníženia cien potravín približne z jednej polovice. Zároveň ekonómovia upozorňujú na to, že navrhované zníženie sadzby DPH na potraviny je súčasťou balíčka viacerých návrhov zmien, ktorých dosahy by sa navzájom ovplyvňovali. "Jednotlivé kvantifikácie týchto opatrení je preto potrebné vnímať indikatívne a vypočítané dosahy nie je možné jednoducho mechanicky spočítavať," upozornila rada. Okrem zníženia DPH navrhli vládne strany zvýšenie nezdaniteľnej časti základu dane či zmenu sadzieb poistného. Výsledný vplyv bude závisieť od toho, ktoré navrhované opatrenia parlament nakoniec schváli. "Súčasťou diskusie by mala byť aj téma, ako sa zmení celková štruktúra daňovo-odvodového zaťaženia pri prijatí danej kombinácie zmien, najmä vo väzbe na dlhodobý ekonomický rast, a teda životnú úroveň populácie," dodali analytici RRZ.


Čína prekvapuje. Darí sa jej v budovaní obnoviteľných zdrojov energie

Až 45 percent globálnych investícií do ekologickej elektriny pripadlo vlani na Čínu.

FRANKFURT NAD MOHANOM, PEKING. Čína sa čoraz viac stáva lídrom v oblasti budovania obnoviteľných zdrojov energie. Motorom rastu investícií v odvetví je solárny boom. Vlani až 45 percent globálnych investícií do ekologickej elektriny pripadalo na Čínu. Celkovo sa v roku 2017 do výroby elektriny prostredníctvom veterných a solárnych zariadení po celom svete investovalo okolo 280 miliárd dolárov (228 miliárd eur), čo bolo o 2 percentá viac než v roku 2016, vyplýva zo štúdie Programu OSN pre životné prostredie (UNEP), Frankfurt School a Bloomberg New Energy Finance. Zatiaľ čo tieto výdavky v Číne vyskočili o 31 percent na takmer 127 miliárd USD, v ostatných regiónoch sčasti výrazne klesli, napríklad v Európe sa znížili o 36 percent na 41 miliárd dolárov. Podiel obnoviteľných zdrojov na globálnom energetickom mixe stúpol z 11 percent na 12,1 percenta. Autori štúdie zdôraznili, že aj napriek pozitívnemu vývoju je cesta ku klimaticky neutrálnej ekonomike ešte stále dlhá. "Aj keď sa motor pri obnoviteľných energiách v Nemecku a Európe trochu zadrhol, štrukturálna zmena po celom svete pokračuje," uviedol jeden z vydavateľov štúdie, profesor Ulf Moslener. To podľa štúdie platí predovšetkým pre solárnu energiu, ktorá v Číne aktuálne zažíva investičný boom. Vlani sa tam dostali do prevádzky solárne kapacity v objeme 53 gigawattov, čo bolo viac než vo zvyšku sveta. Vlani sa po celom svete investovalo kolo 161 miliárd dolárov do nových solárnych elektrární. To je výrazne viac než odhadovaných 107 miliárd dolárov investovaných v roku 2017 do výroby uhoľných, plynových a jadrových kapacít.


Meteorológovia varujú pred horúčavami na západe Slovenska

BRATISLAVA. Meteorológovia varujú pred vysokými teplotami na západnom Slovensku. Výstraha sa týka regiónov v Bratislavskom, Nitrianskom a Trnavskom kraji. Teplota vzduchu môže podľa Slovenského hydrometeorologického ústavu (SHMÚ) počas dňa vystúpiť na 33 stupňov Celzia. Horúčavy predstavujú záťaž pre každý organizmus. Viac sú ohrozené ženy, kolabujú častejšie ako muži. Takisto treba dávať pozor na deti a seniorov. Počas horúčav treba dodržiavať pitný režim. Dospelý človek by mal počas dňa vypiť najmenej tri litre vody, a to v menších dávkach, radí Úrad verejného zdravotníctva.